url: =Tuicin Tun Nawn Loh Nading A Lim (Sign or Symbol) :: ZOMI DAILY\nposted on 21 January 2015 at 8:08 pm Lomkholna: Article, Biakna, SuanghDal\nSakhituihup maw? Guahthal?\nZomi te in Sakhituihup cipong ve hangin, Mangkang te’n guahthal (Rainbow) na ci se uh hi. Tua guahthal pen tuicin a tun kik nawn loh nading limin Pasian in na zang hi. A zat mah bangin tuicin tung sak zo guah a zuk leh a kap khia lianlian ding guahthal bang keek khatin kimu veva se mah hi. Khangluite’ Zo saili a cih tawh kibang. Tua sakhituihup kici vantung lam ngatin a kikeek to guahthal ih muh sialsial-in tui bangzah ta-in a khang zongin tuicin taktak tunna tawh leitung kisusia kik nawn lo ding Pasian’ thuciamna ahih lam ong phawk sak hi.\nPasian’ thuciamna in Pasian pen nuntakna khempeuh ah vai a hawm Pa ahihna lak hi (8:20-22). A piang nakhempeuh Pasian’ ciam kholhsa ahihna thu a tangtunna ah kilang mahmah hi. Pasian in thuciamna a bawl ciangin\nmipi adingin tangmi khat zang tawntung hi. Gentehna Mawhna tawh kisai ah ih tangmi pen Adam hi a, Dikna tawh kisai ah ih tangmi pen Jesuh Khrih ahi hi. Pasian in tangmi Noah tung ah a thuciamna guahthal lim pen mikhempeuh le nuntakna nei singkung lopa ganhing khempeuh in tuicin suksiatna a thuak kik nawn loh nading hi sak pah hi. Thuciamna pen lang nih kikal bek ah kibawl thei hi. Ahi zongin Pasian’ bawl thuciamna pen leitung mite bawl thuciamna tawh kibang lo hi. Pasian in thuciam a bawl ciangin mihingte ong kuppih hi loin ama’ hoih sak bangin thu ong ciam a, tua tungtawnin piang sak, kip sak, nungta sakin tangtung sak hi. Pasian’ thuciam, Pasian’ kamciam muan huai hi.\nCovenant pen thuciamna kici a, sign (or symbol) pen thuciamna-lim (ahkl) “alim” ci lehang kitel pen hi. Thuciamna-lim tuamtuam Pasian in zang thei hi. Abraham tawh vunat thuciamna (ch.17), Sinai mual ah Israel te tawh Sabbath thuciamna (Paikhiatna 31: 12-17), Noah tungtang ah guahthal (rainbow sign) thuciamna-lim cihte ong zang hi (Piancilna 9: 13).\nPasian’ zat thuciamna-limte pen a ciam hun ciangin a pian sak tawm saan hi pan lo hi. A om khin, a piansak khitsa nate mah a zang hi a, tua thu pen a khamuan huai zaw ahi hi. Banghang hiam cih leh a omsa khat a manthan kik ding pen a up huai lo hi zawa, a om ngei nai lo khat ong om tawm pak zual ding pen a muanhuai lo zaw ahi hi. Sakhituihup pen Noah tuicin zawh pan ahong piang tawm pan hi loin, piancil a kipan a na om gige khinsa hi zaw hi. Pasian in a thuciam a kip nading le a ki-up a kimuan nadingin a omsa sakhituihup (guahthal) lim pen Noah tungtawnin a thuciamna-lim dingin a zatnop hun ah ahong zang na hi zaw hi.\nTuicin tun ma-in Sakhituihup tawh thuciamna cih bang om ngei nai lo hi. Ahi zongin sakhituihup?guahthal? bel a om khin ahi hi. Tuicin tun khit teh tua sakhituihup pen tuicin tun ngei nawnloh nadingin Pasian in a thuciamna –lim dingin ahong zang ahi hi. A omsa tua sakhituihup pen leitung bei dong omom dinga, tua a omom ding sakhituihup pen thuciamna-lim dingin Pasian in a zat ngamna pen tuicin hong tung kik nawn lo takpi ding ahih zawhna thu hi pah hi. Pasian in a omsa thu khat, leitung bei mateng, a mangthang nawn lo ding na khat tawh thuciamna bawl ngam cih thu pen muanhuai mahmahna thuguipi khat ahi hi.\nTua hi a, Pasian in a thuciamna pen a omsa a kimu thei lim khat peuhpeuh tawh kip sak tawntung hi. Gentehna, tuicin tun nawn loh nadingin piancil lai pek panin a na omsa guahthal lim zatna, Khrih in ahong thuciamna pen a omom sa hai (cup) tawh kipsakna lim cih bangin zang hi. Pasian in thu a ciam ciangin lim khat peuhpeuh zanga, tua lim sungah a hoihna, a thukipna le a cihtak a muanhuaina hong mu sak hi. Guah zu meiikai ciangin vantung ah sakhituihup ih muh simin tuicin hong tung kik ngei nawn lo ding ahihna lim hong mumu sak ahi hi.suangdal\nNekkhawm ciangin zong hai la-in, khomun zong la-a, a cih pen a lim genna hi a, tua phawkna a lim pen a taktak hong suak hi lo hi. Ahi zongin a taktak ahong um ahong mu sak tua Pasian’ zat limte pen a thupi mahmah ahi hi. Tuamah bangin sakhituihup zong guahthal tawh a kibat tei hangin guahkap khia dingin Pasian in koih takpi hi cihna LStho in a genna om tuan lo hi. Lim (symbol) te pen phawk zelzel nading bek hi a, tua phawkna limte a taktak tawh na kimemat hi bek hi.\nSakhituihup pen a val a kai-in a zu ding guah a kap lianlian ding bangin vantung lam ngatin kual kiukeu a om ih muh teh guahthal lim ahi dingin ong kilawm semsem hi. Guah a zuk ciangin sakhituihup na mu zel dinga, sakhituihup na muh simin guahthal ahih lam na thei dinga, guahthal ahih lam na theih simin Pasian’ thuciamna lim hi, cih na phawk ding hi. Hih Pasian’ thuciamna-lim ahi guahthal in guah ciin-in tui a khang phial zongin leitung bup tuicin tawh kisusia ngei nawn lo ding ahihna thu tetti ong lak ahi hi. Tua tetti in leitung bup ah tuicin tung ngei takpi ahihna zong ong lak hi.\nPrevious: Deihdan Deihlo ~ T. Sawm Lian\nNext: Makai khat ih hih leh


timestamp: atn

url: =JOHAN 1 | TDB Bible | YouVersion\nThu, Mi Hong Suak\n1A kipat cil-in Thu na om a, tua Thu, Pasian tawh na omkhawm a, tua Thu, Pasian ahi hi. 2Tua hi a, a kipat cil a kipanin Thu le Pasian na omkhawm hi. 3Pasian in Thu tawh na khempeuh piangsak a, a kipiangsak na khempeuh, Thu tawh loin a kipiangsak khat beek om lo hi. 4Nuntakna a nei khempeuh in tua Thu tung panin a nuntakna uh ngah a, tua nuntakna in mi khempeuh tungah khuavak hong tunpih hi. 5Tua khuavak pen khuamial lakah taang a, khuamial in tua khuavak a zo kei hi.\n6Pasian in Johan kici mi khat kamtai dingin hong paisak a,#Mat 3:1; Mrk 1:4; Luk 3:1-2. 7mi khempeuh in ama thugenna za-in tua khuavak a uptheih nadingun tua khuavak thu a gen dingin a hong pai ahi hi. 8Tua Johan mahmah pen khuavak hi lo a, khuavak thu a gen dingin a hong pai ahi hi.\n9Ama gen khuavak taktak pen zong leitungah hong tung khin a, mi khempeuh a taan khin hi. 10Amah, leitungah om a, amah tawh leitung a kibawl hinapi-in leitung mite in amah na thei kha lo uh hi. 11A khua le a tui-ah va pai a, ahi zongin a khuapih a tuipihte in ama thugen na ngai lo uh hi. 12Tua bang hitaseleh ama thu ngai-in amah a um mite khempeuh tungah Pasian’ tate suahtheih nading thu a pia hi. 13Tua bangin Pasian’ tate suahna pen leitung ngeina nute pate sung panin suahna tawh hi loin Pasian sung panin suahna ahi hi.\n14Tua Thu mihing hong suakin kote lakah hong om a, itna nei-in citak mahmah ahih manin Pasian’ pianzia a neihna ka mu cian uh hi. Hih pianzia pen Pasian’ Tapa khat bek hihna tawh a neih pianzia ahi hi. 15Johan in ama thu gen a, “Keima nungah hong pai hinapi-in keima suah ma-in amah omkhin ahih manin kei sangin amah lianzaw hi,” ci-in ka gen pa pen hih pa ahi hi, ci-in a kiko hi. 16A kicing ama hong itna hangin eite khempeuh tungah thupha a banbanin hong pia hi. 17Pasian in Moses tungtawnin Thukham hong pia a, ahi zongin Jesuh Khrih hangin itna le cihtakna thu hong pai hi. 18Kuamah in Pasian mu ngei lo hi. Pasian tawh a kinai pen, Pasian mah ahi Tapa khat bek in Pasian hong kilangsak hi.\n19Jerusalem khua-a Jew mi uliante in Johan kiangah siampite le Levi mite paisak uh a, “Nang kua na hi hiam?” ci-in a dongsak uh hi. 20Johan in zong na ipbawl loin a siangtakin na genkhia a, “Kei pen Khrih ka hi kei hi,” a na ci hi. 21Tua ciangin amaute in, “Tua ahihleh kua na hi hiam? Elijah na hi hiam?” a cih uh ciangin, “Ka hi kei hi,” na ci hi. Kamsangpa na hi hiam, ci-in a dot uh ciangin, ka hi kei hi, a na ci leuleu hi.#Thkna 18:15,18; Mal 4:5. 22Tua ciangin amaute in, “Tua ahihleh kua na hi hiam? Kote hong sawlte kiangah ka gen ding uh thu hong gen in. Nang, kua kici na hi hiam?” ci-in a dot uh ciangin 23Johan in, “Kamsang Isaiah in a na gen mah bangin, ‘Topa’ tot ding lampi na tangsak un,’ ci-in gam sungah a kikopa ka hi hi,” ci-in a dawng hi.#Isa 40:3.\n24Hih thu a dong mite pen Farisi mite in a sawl uh ahi hi. 25Amaute in Johan kiangah, “Nang pen Khrih lah hi lo, Elijah lah hi lo, kamsang lah hi lo na hih leh bang hangin tuiphum mawk na hi hiam?” ci-in a dot uh ciangin 26Johan in, “Keimah in tui sungah mite a phum lel ka hi hi. Ahi zongin tu mahmahin note’ muh ngei loh mipa, note’ lak mahah hong om hi. 27Keima khit ciangin note lakah amah in nasep hong kipan ahih hangin, kei pen ama khedap khau a sutsak ding nangawnin ka kilawmzo nai kei hi,” ci-in a dawng hi. 28Hih bang thu kidotna a pianna mun pen Johan in mite tui phumin a omna, Jordan Gun nisuahna lam gal-a om Bethany khua ahi hi.\n29A zing ciangin Johan in ama kiangah Jesuh hong pai a muh ciangin, “En un, leitung mawhna a lakhia Pasian’ Tuuno hih lai-ah hong pai hi. 30Keima nungah mi khat hong pai ding a, keima suah ma-in amah omkhin ahih manin kei sangin amah lianzaw hi, ci-in ka gen pa ahi hi. 31Amah a bangci mi hi ding cih thei lo napi-in, Israel mite in amah a theih nadingun tui sungah mite a phum dingin a hong pai ka hi hi,” a ci hi.\n32Johan in hih mipa thu teci na pang a, “Vantung panin vakhu bangin Kha hong paisukin ama tungah a om ka mu hi. 33Keimah in amah ka theih nai loh hangin, tui sungah mite a phum dingin kei a hong sawl Pasian in, ‘A tungah Kha hong paisukin a omna mipa pen Kha Siangtho sungah mite a phum ding pa ahi hi,’ ci-in hong genkhol hi. 34Tua ahih manin hih mipa pen Pasian’ Tapa hi, ci-in thei ka hih manin teci ka pang hi,” a ci hi.\n35A zing ciangin Johan le a nungzuite nih ding khawmin a om laitakin, 36amaute gei-ah Jesuh hong pai a muh ciangin Johan in limtakin enin, “Hih lai-ah Pasian’ Tuuno hong pai hi,” a ci hi. 37A nungzui tegel in hih a kampauna za uh ahih manin Jesuh a zui pah uh hi. 38Jesuh kihei a, amau tegel in a zuihlam a muh ciangin, “Bang zong na hi uh hiam?” ci-in a dong hi. Amaute in, “Sia aw, koi lai-ah om na hi hiam?” ci-in a dawng uh hi. 39Jesuh in, “Hong pai unla, ka omna mun hong mu un,” a na ci hi. Amau tegel in zong Jesuh va zui uh a, a omna mun a va mu uh hi. Tua hun pen nitak nai li hun pawl ahih manin ama kiangah a giak uh hi. 40Johan kampauna za-in Jesuh a zui nihte sung panin khat pen Simon Peter’ naupa Andru ahi hi. 41A zing ciangin a u Simon zongpahin ama kiangah, “Messiah ka mu zo uh hi,” a ci hi. Tua pen Khrih a cihnopna ahi hi. 42Tua ciangin Jesuh kiangah a u Simon a paipih hi. Jesuh in amah enin, “Nang pen Johan’ tapa Simon na hi hi. Tu a kipanin Sifas hong kici ding hi,” a ci hi. Sifas pen Peter tawh a kibang hi a, suangtum a cihna ahi hi.\nJesuh in Filip le Nethanel Sam\n43A zing ciangin Jesuh in Galilee gamah pai ding ngaihsun hi. Filip tawh kituak a, ama kiangah, “Hong zui in,” a ci hi. 44Filip pen Andru le Peter’ tenna Bethsaida khuami mah ahi hi. 45Nethanel tawh a kituah ciangin Filip in, “Moses in Thukham laibu sungah a gelh mipa, le kamsangte in zong a gelh mipa ka mu khin uh hi. Amah Jesuh hi a, Nazareth khuami Josef’ tapa ahi hi,” a ci hi. 46Nethanel in, “Nazareth khua panin bang hong piang peuhmah ding ahi hiam?” na cihsan hi. Ahi zongin Filip in, “Hong pai inla, hong mu dih in,” a ci hi. 47Jesuh in ama kiangah Nethanel hong pai a muh ciangin, “En un, hih mipa, Israel mi taktak hi a, a lungsimah zuauthu om het lo hi,” a ci hi. 48Nethanel in, “Kei hong bangci theih na hi hiam?” ci-in a dot ciangin Jesuh in, “Filip in nang hong sap ma-in theikung nuai-ah na om laitakin ka hong mu hi,” ci-in a dawng hi. 49Tua ciangin Nethanel in, “Sia aw, nang, Pasian’ Tapa na hi hi. Israel mite’ Kumpi zong na hi hi,” a cih ciangin 50Jesuh in, “Theikung nuai-ah ka hong mu hi, ka hong cih manin Pasian Tapa le Israel mite Kumpi ka hihlam hong um na hi hiam? Hihte sangin a thu lianzaw na mu lai ding hi,” a ci hi. 51Tua ciangin Jesuh in, “Ke’n a mantak kong genin-ah, vantung a kihong na mu ding uh a, Mihing Tapa le vantung kikalah Pasian’ vantung mite a kumsuk a kahto na mu ding uh hi,” a ci hi.#Pian 28:12.


url: =A logical vetlo Zomite philosophy ka zakngei thuthum :: ZOMI DAILY\nA logical vetlo Zomite philosophy ka zakngei thuthum\nposted on 23 April 2015 at 4:17 pm Lomkholna: Article, Zomi\n1. Zomite kipumkhat theihna dingin, “min deihna hong om kei limlim leh”\nHih min deihna cih pen, leitung mihing ngeina khat hi aa, kikham theih thu hilo hi. Tanglai in, khangluite in, gal le sa amatte uh ai in minsialin, tonguh hi. Mualsuang phut in, a mau hihnate limin suai in mualsuanglai gelh uh hi. Tuhun ciangin, mipilte in, amau pilnate laibu in bawl hi. Tua khempeuh pen a min uh a mang nawn lo ding, khangthakte in amau thu a muhkikna ding deihna vive ahi hi.\nMin deihna om kei leh, cih pen lamkhat pan ” kei cihcih hong zui phot un la, no min hong deih nai se kei phot un, kei bek min nei hong hisak phot un” a ci gigete ahi hi. Min deih man bekin nasem kei un kicih theihna ding thu om lo hi. Eite vantung gam i tung teh kham lukhu deih sawm laite ihi hi. Min deihin i hanciam ciat ding hizaw a, tua hanciamnate kisan’ siam in, kipahtawi ciat ding hi zaw hi. “Min deihna tawh gamta ken” i cih leh mihingte ii rights a khaktansak ihi hi.\n2. Leadership tam leh kipawl thei khang, “kipawl kei leng kipawl zaw hang”\nHi kammal pen ahi ding bang dektakin, a hi het lo ahi hi. Zomite sungah principle kician le thukhun zuih ding kician tawh a kiphut Leadership tampi kisam lai hi hang. Ei makaihna, kipawlna ciat ah hanciamin, Zomite a ding sem zaihzaih ding hi hang. Leadership tampi i neih pen Zomite kikaikhop theihna dinga chance hoih mahmah ahi hi. Zomi pen tuipi bang hi dinga, minam kipawlna tuamtuamte pen luituiluang le guntuiluang bang hi ding hi. I luan na khempeuh Zomi a hi tuipi sungah a kigawmtuah ding ahi hi.\n3. A hoih, a hoih kei zongin kipawlna khat ah “kipawl khawm photphot leng”\nMihingte in lungsim khat tek kinei a, ukdan zong atuam ciat kinei hi. I muhna kibang lo hi. I theihna zong kikim lo hi. I sin pilna zong kibang lo hi. Tua bangteng kipawl meumou ding cih pen matut vai lo hi. Ei kivakna ciat ah kipawlin, ei lawpna ciat ah kihel ding hang aa, khat le khat a Bo zawdeuh om lo-in, kizahtaak bawl, kithusim bawl ciat ding ahi hi.\nSik le sing, lei le suang gawmtuah siamte’n inn le lo hong lam ding hi. Zatui zaha siamte’n cinate hong damsak ding hi. Lai hilh siamte’n lai\ntheihna hong guan ding hi. Lai siangtho thusin te’n Pasian thu hong hilh ding hi. Gal hangte’n i gam le minam hong huu ding hi. Lasa siam music siamte’n, amau mun ciat ah han ciam ding hi. Law pilna, philosophy pilna neite in, gam le lei kiuk zia ding thukhunte hong bawl ding hi. Business siamte’n a huatna uh gam le minam sungah hong zeek ding hi. Tua bangin, ei mun ciat ah mapang tek thei hi le hang, khat le khat kizahtaakna hong om dingin, leplep, gawmgawm kul loin, pumkhat suaksa hong hi ding hi.\nA kibanglo tumging khau gawmtuah i siam hang, a kibanglo mihing lungsiam gawmtuah kisiam lo hi. A kibanglo, sik le sing, suang le lei gawmtuah i siam hang, a kibanglo mihing lungsim kigawm tuah siam lo hi. Zogam le Zomi khantohna ding, kipawlna khat sungah kihen meumou ding pen a hi thei lopi khat ahi hi. Ei thahatna ciat ah kihelin han ciam tek ding ahi hi. Zomi sungah a kipumkhat, a kigawm khinsate ihi hi.\nZomi itna sungah,\nTg. Khat Thang\n*mimal khat peuh kikapna hilo zawin, thu kuppihna le thumaan zonna hizaw hi.*\nPrevious: A hoihbek khatmaw, Zomi\nNext: Khansau nang thusim khat\nMichelle Obama (First Lady): Numei maw Pasal?\nGamsa leh mite leh keimah ~ Tdkhen\nNainganzi Khuapi Zinna ~ Khaibawi\nHallo Zogam – 5 ~ T. Sawm Lian\nBeetroot cindan atomkim


url: =Banghangin Lungsim Picing Thei Mahmah Lo? - Laibu Saal\nHome > Thuluui/Articles > Banghangin Lungsim Picing Thei Mahmah Lo?\nBanghangin Lungsim Picing Thei Mahmah Lo?\nA Gelh: Awn Za Pau\nA Kawlgam a Vaigam tawh tehkak in gen naii kei phot zawzen ni. Bang hangin Zogam ah Ciimnuai’ tate ih muhna ih ngaihsutnate ih lawmdangte sang’ in picing zo lo zaw sese ih hiam? cih a hang’ a bulpi ding ka kankan ciangin, minam zui a ih luah suksuk picin lohna zong tawmkhat a kihel phial kha ta zongin, ahong khaktan pipen in anuai a thute hang hi ding in ka um hi.\nPicing lo ih cih ciangin nampi lungsim ulian lungsim kivom zo lo cihna ahihi. Tua bang ih cih ciangin kipawlna khat peuh ah ama deihna khat peuh kizui kei leh a langpan pah vaivai a nuaktai pahpahte zong khat in kihel ding hi. Kipawlna bup minthan nading sangin mi khat kia in minthanh lawh ding cih lungsim toi lungsim kawciik neihna zong ahihi. Sila lungsim ahi.. ei leh ei makai khat in om leh kithusimh nuam peuhmah lo in deidanna a tuamtuam kinei aa, mi namdang khat peuh hi leh thupi ngaihsut zaw kizui nuam zaw sese cihte zong ih picin lohna lianpi khat ahihi. Makai sunsunte’ ngaihsutna leh ih khuasak ziate ah Chin/Zomi minam bup aa phattuam nading cih thadah, Ciimnuai Zomite’ mailam kalsuan zia ding na-ngawn muhna leh sephuai nate kisem kimu thei zo naii mahmah lo in, ei leh ei sungah kinawngkaisak zo khop bektak ding ciangbek mah, kimu thei kisem thei zo pan bek hi, cihna ahihi.\nA khatna: Etteh Taak Ding Hero Kuamah Om Naii Lo\nAkhangto khin a khangto laitak a khangto naii lo gam akipan gam khempeuh in amau gam ading ciat, suah takna ngahna ding ahi zongin gam khantohna ding ahi zongin, ama pumpi lungsim khempeuh kipia a gam makai hero pi khat tek ki-nei tek hi. (Gentehna in Kawlgam aa’ dingin General Aung San)\nTua mah bangin gam khat sung a om minam neuneu a tuamtuamte in zong, a mau minam ciat ah nopsakna phat tuamna a ngahna dingin, makai vaihawm minthang khat ciattek mah na nei kawikawi uhhi. Tua a makai vaihawmpipa pen hero pi in nei in, ama vaihawm siamna leh kipiak ngamna te etteh pah uh aa, zompaih suaksuak pah uhhi. Ama nungah makai semte in a gam a lei khan toh semsem nadingin lam thak a tuamtuam zongin hong hahkat semsem pah uhhi. Ama sep zawhna kipiak khiatna tungtawnin tangpi tangta in zong zahtaak takpi pah uh aa, vaihawmna khat peuhah thu kimang diamdiam pah uhhi.\nEi Ciimnuai tate lakah tua bang a, ih minam bup a makai minthang ih hero pi ding tuni ciangdong kuamah a om naii kei hi. A om sunsun dia kithawite zong minam neu khat a’ding, khua leh tui leh beh leh phung sung ciang bek ahihi. Tupna gelnate township level zong a huam zo naii lo kitam mahmah lai hi. Mi nambup veina tawh a nuntakna sihpih ngam a luangkham ngam makai khat zong ki-om naii het lo khong hi.\nA kipan sunsun nih leh thum ih om tei hangin, gualzo paisuak taktak naii lo aa, a gah ih nek naii loh ciangin hero pi dingin min kivawh thei naii taktak lo deuh leuleu hi. Gentehna in: Kei mimal muhna leh kei phawkkhak pak na ciangciang ah Lt Col Son Khaw Pau, Sgt Thual Zen, Pu J Thang Lian Pau leh ZNC (Zomi National Congress), tu’n ZCD (Zomi Congress for Democracy) makaipi¬¬¬ Pu Chin Sian Thangte pawl in ama aituam nuntakna phattuamna ding nusia liangin, hangsan tak in gam leh minam aa ding kipiakhia ngam hi ci’n ka mu hi. Pu Chin Sian Thang in a mah bek hi lo in a ta leh a naiihuai teng khempeuh in thuak lawh pih dikdek lai uhhi. Luang khaam liang aa, a kipum piak ngamte lak ah hong nuntakpih lai Pu Chin Sian Thang leh Pu J Thang Lian Paute bek mah om lai ahih manin, matutna leh gah hoih gah phate hong gah khiat theih nading in thu nget sak ciat ni.\nTu hun ciangin amin in kipawlna atuamtuam a munmun a ciangciangah kitam mahmah nianua hi. Tua kipawlnate in zong, vaii thupi khat om leh kuamah ki-khaam ngam lo in mi khut aa gul man nuam vive lian tawh ih kibang hi. Kipawlna sung aa min leh zate sazukki puak in kipua lianluan bek aa, gam leh minam tawh kisai thupi thu lian sep taktakna ding a om ciangin, kuamah makai ngam mahmah lo zel hi. A makai thei taktak ding zong om lo lai mai ding uhhi. Kipawlna khat leh khat zong ki-nahvawhna om het lo lai mawk ahih manin, makai dingte a’ dingin, kipanpihna kitawsawnna om lo pah phot hi. Tua ahih manin, kipawlna khat ii makaite in amau omna tatna mun ciat tekah mit phe khepkhep in na op khekha tek lel mawk uhhi.\nTua hi a, tu dong mah ih kisapna bulpi pen in makai ih etteh ding, a muantaak kuamah om naii mahmah lo ih hih ziak mah hi pi pen hi. Hih makai etteh taak ding ih pian zawh nai lohna in, tua bang a makaih theihna ding athu in hong zawn naii lo maw? A hong zawnzawn kimlai pi mah ei lampan akipia khia zo kua mahmah a om naii lo ahih hang maw.. cih ei leh ei kikantel phot ding kisam hi.\nHih bangin etteh tak makai khat a nei hi leng, makaite thu khempeuh zong a tamzaw in ih zuisiam thei pah ding a, kipumkhat theihna ih nei pah ding hi. Tua kipumkhat theihna ih neih ciangin, kiphumkhatna ii hoihna leh gualzawhna a gah ih ciamta ding a, tua agah ih ciap khit ciangin liim sa in ih kipumkhat thei semsem ding hi. (Mai lamah khangno gam leh lei ki-ukna ding vaii - politics a lungtu zaw hiatte in, Political Science leh Law lam khawng nong zuih ding uh kong hanthawn nuam hi.)\nAnihna: Tiddim In Township Ciang Bek Ih Ngah Man Hi\nTedim khua Tedim gam pen Vuandok khutnuai Vuandok uksung (Township level) ciang bek in hong uk man hi pi pen hi. A zenzen in Mangpiza zum tutna khuapi khat hi leh (District level) hong uk uliante thunei uliante zong Vuandok Mangpi vive hong tam pah ding hi. Tua uliante khutnuai mahah ki-naiitak in tavuan nei Myo- oke, Lai-atpi za nei tampitak ki-om pah ding hi. Kumpi ukna sungah department tuamtuamte zuih ding thukhun leh pelh ding thukham a tuamtuamte zong zungthuk hongkha zo pah ding hi. Cih nopna ah hong ukzo pah dipdep ding hi.\nZo gamah Tedim uksung pan Tonzang uksung, Cikha uksung akituam khen khit na-ngawn in Tedim uksungah mi lusih a tam pen mah ih hi lai veve hi. Tonzang uksung leh Cikha uksung a pian ma in kitam mahmah kan zaw lai hi. Tua pen Vuandok za khat in hong uk bek suak mawk hi. Vuandok khat bek in hong uk ciangin kumpi lam pan zong departmentte ah milian tampi hong kihel zo lo pah phot ahih manin, department tek a kipan a munmun a ciangciangah, hong uk kim zo lo hong ban kim zo lo pahphot ahihi.\nGentehna-ah: Falam pan a khangsiah Paletwa uksung dongin singkung itna singkung thupitna na thei uhhi. Singkung a kem uliante’n na ukzo pah uh hi. Ei Tedim gamah singkung itna meel theilo in a no ih suan loh banah, a kung abul pan phuk in a selthuah ding in ih hawi nawn kei hi. Tua bek thamloh in a zung na leng tawh ih bullot lai tazen hi. Eimau te-ekhte-ekh in khawlmun khat peuh aa, a lim ih belh gegu singkungte na-ngawn, khut thak thoihna in nei in ih sat liam hamtang thei lai hi. A hiang na leng ih khiaktan thei lai mawk hi.\nIh Zogam dangte singkung it zia pen ei aa’ tawh kikhai mahmah hi. Mindat kum li ka om lai (1973-1976) in ka lam nasemte phalbi kipat ciangin mawtaw lampi sak leh khang pi 5 zai ding ka vaat sak hi. Mawtaw lampi lai zang aa taakno po zihziahte na vaat ngam peuhmah lo uhhi. Lam sak kendang aa, a zung bek awh lai kingkiang apuksa singkung lian pawl khat ka Lambu pa sawl lohin na phuk na sattan ngam peuhmah lo uh hi. An sing a tom uh ciangin a baihsa sing keute a bei leh, singhing tungah kah tangtang in a hiang keute sattanin tom uhhi.\nHih pen gen taak kei si na cih khak leh hih bang a gamtatna in, ih lungsim gitnat lohna, picin lohna, ngaihsutna kawcikna, angsung bek ngaihsun aa duhhop huaihamna, gam leh lei it theihlohna, awlmawhna (awareness) neihlohnate akilanghsak cilna zong na hi pah hi. Ih luah tohtoh ahoih lo ih neu lungsim puak abupi himhim puah phat ding akisam pha mahmah gige ahihi.\nHaka kum 10 (1977-1986) ka om sungin Chin State forest department ah a sem hong nusiasa U Hau Za Nang Kim Lai te’n makai in kum khat in singno kung 10,000 bang kisuan den hi. Tedim leh Tonzang lamah suan maw suan lo maw cih ka thei kei hi. A suan kei leh zong eimau tek in taang tha tawh taak pona ah taakno, hiang pona ah hiangno, pakngiam pona ah pakngiam, hai pona ah haikung haino ahih kei leh ahiang kisuan theite ahiang suan ding cih ahihi. An sing ding bang peuhmah pen ih suan kik tangtang ding kisam mahmah hi. Ih gam aa a piang lo Kawl pau in mezali kungte pawl bang Zogam ah suan leng khang baih mahmah aa, sing khul ding hi ta leh, a teh dawn ngeek, a paak ngum leh a gah na dongin kine thei lai hi.\nTu hun leuleu ciangin a nei zo a lei zote inh singkung phukna a nemtuam dingin, gas anhuanna vive ih zat kim zawk ding leh sing nemtuamna thukh bungte zong ih zat tek ding kisam hi. Khuapi khua neu aa om ih mite ih tel siam sak ding leh singkung itna lungsim a zung ih khaksak zawh nadingin ih mipite ih theihsak ding thupi pha mahmah hi.\nTua hi a, Vuandok za ciang ki-ukna township level bek a ih om den manin, ih khua muhnate zong kawcik in tangzai thei mahmah lo hi. Ih bukmun ih khan theihna dingin lungsim picinna ih neih ding kisam hi. Ih khuapi mahmah zong a level hong sang leh ih lungsim picinna zong a sangto sak pah ding ahihi. Khuata vaii a beh leh phung bek tawh kalsuan a aituam vaii bek thupitsaknate hong kiam hong dai tuam pah ding ahihi.\nAthumna: Biakna leh Leitung Thu Ah Pawl Tam Lua\nBiakna lamah ahi zongin Leitung kipawlna khat peuhpeuh ah ahi zongin, a moi a khangham makai nuam kitam kik pha mahmah bilbel ta leuleu hi. Mi gam mi lei pan a hong pian khiatnate bul gen kik nawn kei leng, Zo gamah RC leh ABM, SDA, Methodist cih khawng hong tung masate lakah, adangte tua zahpi in kikhenthang nawn lo hi. ABM pan aka khia a ke tampi tak hong piang khia leuleu hi. A ABM sung mahmah zongah ZBC, ZBCM, TBC cih bangin Tedim, Tonzang, Cikha uk sungtengah kitok nawi ngeiingaii zelzul ta leuleu hi. Banghang hiam cih leh picing ngaihsutna kinei zo naii mahmah lo ahih manin, nu’ dinmun pa’ dinmun ah mapang in aki-leptuah ding sangsik in, a bulcin vive panin kikhen thangna hong piang thuahthuah ahihi.\nHih thu tawh kisai in a phat tuamna ding om peuhmah lo a hih manin, kua mawh hi.. kua tang hi.. cih kua mah ngawh ding a kisam tuan nawn kei a, eimau tek mah ki-ngawh zaw in mailam ah kizuun kipuah phatna teng aa ih neih theih ding thupi zaw ding hi. Pasian thu um Pasian nasem kici Pasian mizatte sung teng vive pan mahah, khat leh khat kilang bawlna leh ki-theihkhialhna nasia tak aa, a om ciangin, lungsim siangtho tak aa Pasian a um a bia te’ lungsim sungah Pasian a upna leh a pomna a zawngkhal sak a thakiamsak zaw semsem ih suah khak ding lunghimawh huai mahmah hi.\nHih a tung aa thute huhau in, a omsa pawl tuamtuamte na-ngawn hong khuituah, hong kilomsak thei ding makai kician ih neihloh kawmkal ah, ABM sung bekbek ah Convention thum bang aa hong kikhen sawnsawn ciangin, lungsim siangtho tak a, Pasian thuzui tampi takte’ lungsim ngaihsutnate leh, khat leh khat kithutuak kipumkhat aa ih om kimlai laitak mah in, hong susia hong supoi hong khenthang thuah dingin hawmthawh huai lo takin, hong piang thuah ta lailai hi.\nBiakna vaii tawh kikhenna tuamtuam a om bek tham lohin, beh leh phung vaii leh akituam khen thuahthuah taak lo minam vaii ih ultung sak mahmah sansan ta dihdih hi. Pawl khatte bang inh, a Kawlgam a Vai gam leh Mikang gamah pawlcing hong kisak pian uhteh, bangkua phamawh panmun len ding khawng hong phuang kik san phapha uhhi. Khanglui lai ih Zo ngeina hi ci in, ngeina kemcing cih lamin ih la aa, beh leh phung nei lo aa, bangkua panmun nei lote a’ding bangin, hong maimial huai phial mawk hi. Ahih hangin keima aituam muhna tawh gen leng, a hoih ding tawh akibat tei hangin, kinen suahsuah theihna ding vive hong uang sak hong thapia sak tawh kibang hi.\nTua bang aa beh leh phung vaii ih ultungsak luat ciangin, pum khat sa khat ih suah theihna ding aa hong dongkholh sak mahmah thu khat ahihi. A taktak amau innkuan ki-apna a Pawlpi inh nopna dahna ah vaii khempeuh tavuan la peuh leh kicing khin mahmah kasa hi. Beh leh phung, sungh leh pu bek bulphuh aa, ih pai liang sang’in, ih ki-apna ih pawlpi bulphuh tek zaw leng, mai lamah khat leh khat a kuamah peuh, kipawlkhop nopna lungsim tha hong guan hong khangto sak semsem zaw nak hamtang ding ahihi. Mi a tam zaw phat tuam nading bulphuh lo aa beh vaii minam vaii bulphuhna a ven masiah, ih ngaihsutnate picing thei lo meek ding hi.\nIh sanggam Falam pan a khang siah a diakdiakin Haka, Thantlang gam uksungah biakna tuamtuamte ka-khia neunau lo in ABM mahmah zong a tam zaw tham mah bit lai dingin ka ummawh hi. Biakna lam pangpan en leng bel ahih leh ei leh ei kibuaipih pahpah zaw hi kei leng, mundang gammial nasepna ah sem tek ni cileng, a pawlpi in zong kitam het naii lo hi.., cih theih veve ahi tei ta zongin, zat siam naii lo ih hih manin, ih mimal a kinensuah suah sak mah tawh ih kibang hi.\nTua kawm kal ah Leitung thu ah zong kipawlna a tuamtuam tampi tak om khin zo ta aa, “Universal” min huam aa kipawlna a om ding bekmah in sam lai hi. Tua kipawlna te in, khat leh khat kizop kipawlna om lo lai mawk uh hi. Kipawlna khat peuhah panmun len ding a kiseh ciangin, a omsa kipawlna atuamtuamte bulphuh ding leh ahuam kim ding sawm masa lo - kikum masa lo in, Galkap kumpi arnar (Authority/Power) neite bangmah in pum seh ziauziau in kipawlna ih phut thuahthuah hi. ( LZI leh ZIUSA bel a lunglut mi kimkhatte teel hi kik bilbel hi.)\nHih kipawlnate in Standing Committee dan khat ahih tei sam hangin, khasum sang aa hunbit nasem ahih loh mah bang in, tu ciangciang akisempi penpen inh, ahun tun ciang aa, a kiseh tawm vat Ad Hoc Committee ih cihte sep bang linlian in, ahun a tun ciangin Zomi Nam Ni, Khuado Ni cih te leh, mi mal aa pahtawina piakte ciang bekmah kisem zo pan phot tadih hi. Tua kipawlnate in a tuam vilvel tek ahih sawnsawn uh ciangin, Ciimnuai Zomite a dawl a dawl in hong khenthang thuah leuleu hi. Ciimnuai Zomi bup tawh kisai vaihawmna ding kikup ding khat om zenzen hi leh, a innteek ding a makai ding kiseh tawm biangbuang phingphing kul sansan ding bang khat hi aa, tua kipawlna liapluap teng mah in hong dongkholh sak mahmah kik ding hi ta lawmhlawmh hi.\nA taktak in ih sep taktak ding a bulpi in tua Zomi Nam Ni, Khuado Nite bawl ding bek lawmhlawmh hi lo zaw aa, ih Zogam leitang leh ih Zomite bang ci bangin khangto sak ding, bang ci bangin ih gam ih lei leh ih mite tungah nam tuamtuam tawh hong susia hong bawlsia nuamte tung pan bangci hotkhiat ding, bang ci dal ding cih a kipan, ih kikup diamdiam ding hi zaw hi. Gentehna in cikmah hun aa Zogam aa bengh kiciing ngei naii lo kim lai, tu maa kum tam het lo a kipan Tonzang gam aa bengh kiciing cih pen, ei Zomite aa’ dingin a hoih het lo thubuai lian mahmah (big issue) khat ahihi. (Sawtpi pek a kiciingsa ahi phial zongin, mipi theih leh mipi gen sawt nai lo hi)\nIh gam ih lei khantoh nading zong kiu a tuamtuam pan muhna a tuamtuam teng tawh gawm khawm in, a nam a nam in sep ding bawl dingte gelkholhsa khunsa in koih khin dildel masak phot himhim ding ahihi. Sum leh paai ki-neih ciangin ih sep khiat pah theih dingin ahi zongin, tavuan nei kumpi lam pan uliante in a kisap ciangin ahi zongin, akisap hunhun a mau mah tawh kikop a ih theihsak ding (feedback) dingin gel kholh bawl kholh sa in khibah tang bang aa kikhiil diudeu sa aa, a khilkhil a ih neih kholh gige ding akisam pha mahmah ahihi. Hih thukhunsa vaihawmsa (planning/project) ih neih theihna dingin leitung pilna nei mipil misiamte mah amau mun sansan ah zatsiam theih ding ahihi.\nA diakdiak in Zogam ah anneek tuidawn khawhsa ih kham theihna ding, khua khempeuhah mawtaw lampi tun theihna ding, cidam ludamna ding leh laipil laisiam tampi tak ih piansak zawhna ding, akideih leh a kisam bulpi mah hi pi pen ding hi. Ih gam leisung sum piang bangmah om lo a hih manin a neu a lian in pilna hanciam aa, kumpi nasem company na sem aa ih kihel zawh kim theih nangin laipil laisiam tampi tak ih piansak kul ding hi. Lai theih laisiamna pan nasep ngahna bek hi lo in, ih lungsim ngaihsutnate leh ih khuamuh nate a picing a zai semsem nadingin, ih khuak kong khakte leh ih mit kongvangte zai tak aa ih hon theih ding zong thupi toto lai ding hi.\nTua hi a, atung a kipawlna tampite leh biakna a tuamtuamte a ki-khuibit kik dingin, a kuamah tek in lunggulhna kinei ciat tek hi. Kipumkhat theih nang ih ommuanin kilunggulh mahmah ki-iplah mahmah tek hi. A taksuah sak zo naii lo bek ih hihi. Tua a taksuahna ding a vaihawm dingin, a thu in nang leh kei hong zawn mahmah ta hi. (Tu laitak in ZRDP - Zogam Rural Development Program, President H Vum Nang in amah leh amah hanciam tawmna tawh ih mite hanthawn in khuasim ah mawtaw tun theih nangin hong makaih hong vaihawm pen, a taksuah sep khiatna taktak khat ahihi.)\nA tung aa ih gensa bangmah aa khat leh khat ih kithuzak loh ih kipawl loh huhau in, ih gam ih lei leh ih minam vaii ah lungkim lohna khat peuh a om ciangin, kipawlna atuamtuam tampi tak om napi, a huaii masa ding a thu vaan ding vaiipuak akisuan ngam om lo in aki-pengg theithei dingin pauhlap tuamtuam kizong zaw behlap hi. Kipawlna atuamtuamte in zong, atung lam ahi aa aphei lam ahi zongin, khat leh khat kizopna om kilkel lo lai mawk hi. A hunhun aa kumpi ki-uk zia leh thu pai dan a mong mu thei ding a san a zawi tawn thei ding zong ki-tawm mahmah lai hi. Tua kawmkal ah kikup masak kidot masak diamdiam om masa peuhmah lo in, ih omna tek ah eimau tumtak tek in uino lei ko bangin leh, bul nei lo vansam bangin makaihna leh lam hilhna thu bulphuh om lopi in ih bangkua tek ah ih awng tuattuat leltak aa, kua mah’n ih aw zong hong za ngei beek lo uhhi. A za zongin hong awlmawh beek lo lai ding uhhi.\nTua bek tham loh in ih gitnat ih satnat lohna teng midangte hong theihpih semsem nadingin, internet sung khawngah thu khat peuh tawh kisai muhna a tuamtuam ih kigen ciangin a thu bulphuh lo in a mi vive kibulphuh zaw in khat leh khat kikawk kitawng kisel kiko in ih thapaii niloh hi. Masuan vaii thupi leh ih tuppi pen bang hi cihte tel tumtum meel lo in, ei tumtak tekin ih ciakciak pong mawk aa, lamkal ah hun ih beisaksak lel mawk hi. Imh huai imh huai lo cih khentel thei meel lo in a kul lo tata ah ih sungthute ih pholaak thei pha mahmah bilbel hi.\nMi pil misiam mi ngaihsun thei mi picingte in dai takin theihsak huai teng, a theih masak sak uh na kiko pah lianlian uhhi. Tua a thu a kohna tawh kizui in kipawlna sung aa om a lian pen pan a neu pen dongin, a mau san ciatah na thei kim pah lianlian uhhi. Thu lian thu neu tawh kizui in a kul bangbangin kuamah theih loh kal in, na kisim kup pah diamdiam uh hi. Tuak lai peuh in pum dian pum ot pah ang-ang lo uh a, a hun leh a mun a mual zui in na gamtang uhhi. A thu a la a pian zia kan dikdek phot uhhi. Tua zawh ciangin lampi hoih lampi maan a zawi na zongin, a theihsak nopte zak dingin lawng khat in na kiko uh aa, tavuan neite’n na za pah na thei pah na sang thei pah lianlian uh in muibun takpi pah uhhi.\nEi Ciimnuai Zomite lakah zong politics thei/political minded makai picing khat om thei leng tua bang aa, gam leh lei khantoh nading thu hoih thupha ngaihsutna hong pia thei ding ei sungah zong na om kiukiu sam ding hi. Ih zat theih ih zat siam ding bek kisam hi. Tua ahih manin gam leh minam aa ding aa, a deihsak taktak, politics a uuk mahmah leh a thei a siam, a picing makaipi hoih mahmah akisam ih hihi. Tua mah bangin makaite’ a lampii/ngaihsutna pia ding ahuh ding leh a nung zui siam ding mi akisam mahmah semsem sann ih hihi.\nTua hi aa Ciimnuai Zomite in a picing/nampi lungsim ngaihsutna leh gamtat lu hekna ih neih theih kim ciat nading leh, unau laigui zom bang aa, ih kipumkhat theih nading ih lunggulhpi pen ahihi. Ih lunggulh mah bang aa hong pantah hong makaih thei ding, makai Hero pi dingin khangthak Ciimnuai Zomite aw.. ih gam ih lei in nang leh kei hong konlawh mahmah ta hi cih phawk kim ciat ni.\nMakai Hoih Makai Picing\nMakai hoih makai picing ih cih ciangin, Sente (Chinese) ngaihsutna ah tembaw (ship) bang hi aa, nungzuite in tui bang hi ci uhhi. Makaite a mainawt sak pen mipi hi aa, makaite a tumcipsak, a puksak zong mipi mah hi a ci nuam uh ahihi. Akilawm akituak aa thu khentat theihna, nasep ngamna pen “pilna” kici aa, makai khat in tua a neih hamtang ding kisam hi, kici hi. Sia leh pha theih bek tawh kicing lo aa, pilna ciimna tawh thu khensat theihna, nasep ngamna leh nasep kisam sakna a neih thuah ding hi kici hi.\nThu maanna, cihtakna, kuhkalna, hanciamna, midang khualna, mite itna, mite deihsakna leh mite thalawpsakna, mite zolsiamna, mite thuhilh/taihilh siamna, pawlbawl siamna cihte bek tawh makai gina suak khin lo hi kici hi. Makai a kicite pen a kisin tawm a om hangin, a pianpih lungsim leh a mi pianzia tawh makai gina hih nading, a nei khin uh ahihi.\nMakai gina khat in thanghuai takin gamta lo hi. Ama pumpi leh ama pumpi uknate kideek zo in kikem zo aa, ama nungzuite tungah zong tua bang gamtatna hoih lak khia zo uhhi. A nungzuite a’dingin limpha ettehpha suak uhhi. Midangte itna khualna leh midangte huaisiamna nei in, ama neek tang ding na-ngawn midang a pia ngam leh a deihsak masa ngam mite ahihi. Ama gilpi a khual masa tawntung makai cih bang om ngei lo hi. Midangte zahtak siamin, midangte thupi bawl siam aa, midangte in a mah zong tua bangin mu pah lian uhhi. Mi khempeuh a kikimin ngaihsun thei aa, midang sang’in kitungnungsak zaw, kinuainungsak zaw cih bangin om lo hi. Liangko kikimin kalsuan thei uhhi.\nNgeina zuihdan, zatdan, cih neihsa nei lo in a kisam bangin a kisapna munah, a kisam bangbangin zat siam hi. A ngaihsut tawmna tawh a mun leh a hun ah, a kituak a kilawm bangin zat siam aa, a kigingsa in om cih bang hi tuan se lo in, a kul leh a kisam bangin gamtang thei hi. Makai khat cih pen tembawpi khat tuipi tung aa khualzin tawh kibang hi aa, tuipi pen a kilok thei hi cih phawk aa, a kilok ciangin tembaw a kibut loh nadingin tembaw hawlte in ahawl akep bangmahin, lungkham patauh nading a om ciangin amah leh amah kikem thei hi. Tuipi kilok ding leh kilok lo ding ih muh kholh loh ciangin daidide in a om khikhe bangmah in, mipite lungsim ding telsa in nei kei ta leh, a kisap hun aa gamtang thei dingin, ama suahpih makaih siamna na nei khin gige hi. A makaih siamna a kiselsim hi lo aa, akimu khol thei zong hi lo hi. A zat khiat taktak ciangin kimu thei pan aa, a mahmah in kam tawh gen khol ding hi leh, genkholh theih nei hi tuan lo hi. A kiselcip hi lo napi akimu thei lo bek hi aa, a kimu lo dingin a mah’n a selcip a khuhcip zong hi tuan lo hi.\nLungmuang tak lungdai tak lungkim takin om hithiat lel aa, mite nuntakna ah kicing lah sesu lo napi, mite lungsim leh nuntakna ah a manphatna a kigen thei lo lungdamna leh lungnopna guan aa, thanuamna leh lung lawpna piangsak in, mainawt ding leh hanciam ding tha pia den hi. Ama kivakhna (talent) hi aa, ama neihsa siamna ahihi. A zon tawm zong ahih loh mah bangin, a tha lawh tawm zong ahi kei hi. A pianpih a neihsa ahi limlim dingin a piangsakpa Pasian in a guat ahihi. Makai gina dingin a kiseh, a piangte leh makai gina dingin a kisinsinte, mipite a’dingin ki-ngakhna leh ki-muanna hi aa, ih kalsuan hong tawlsak lo hong bahsak lote ahihi.\nNB: Bangbang hi ta leh nungzui siam leh makai kician a kisapna sungah, makai siam makai picing mah akisam masa penpen ahihi. Hih “Makai Hoih Makai Picing” cih thuluii (Article) pen hih keima thuluii/thukhil tawh kituaksa lua ka hih manin, Singapore aa om Dr Hau Za Cin – Phuitong Liim in internet sung aa hong khahkhiat, kong teikhiat sawn ahihi. (Laigelhpa)\nItem Reviewed: Banghangin Lungsim Picing Thei Mahmah Lo? Description: Rating: 5 Reviewed By: Cinpu Zomi


url: =Dekte’ dinmun :: ZOMI DAILY\nposted on 14 May 2021 at 8:30 am Lomkholna: Myanmar, News, Thangboi\nTuni Pu Gin Kam Lian in kimu ni ci’n phone tawh hong hopih ahih man in ka kimu thei uh a, hunnuam khat ka zangkhawm thei uh hi. Ama’n hong genna ah:\n“Tutung buaina pan thautawi ding lampi zuinuam a Dek te’ kiang atung peuhmah galkap training hoihtak pia ding, thau akisap uh leh pia ding, ahih hang phualsat theihna mun (base) pialo ding ci’n Dek te’n gelna nei uh” ci’n hong gen hi. Azakna source zong hong gen a muanhuai kasa lel hi.\nTua ban ah ama’n hong genbeh lai khat ah:\n“Padoh Mahn Sha tawh ka kimuh lai in hong genna ah Manerplaw ka khahsuahna uh pen NCGUB te mun (base) kapiak man uh hi ong ci hi” cilai hi.\nPadoh Mahn Sha ih cih pen K En Zu ah Secretary asep laitak 2008 kum February 14 ni in ki suamlum hi. Mithupi, mipil, azahtak huai leh a ithuai mahmah khat hi\nManerplaw ih cih leuleu pen K En Zu te’ phualpi hi a hunkhat lai in leitung ah aminthang zo mun khat ahi hi\nNCGUB ih cih pen tu a En Zu Zi dan mah a 1990 kum a telcing MP te kipawl khawm a aphuat khiat uh kumpi khat mah ahi hi. k En Zu phualpi Manerplaw bulphuh ahih man un misok te’n nakpi tak in sim uh a 1995 kum January 27 ni in buluah zo uh hi. Ni 40 val sung vilvel deihtak asim uh ciang vua alazo uh ahi hi\nManerplaw alakzawh uh asawtlo tua kum July Ni 10 ni in Ong San Suh Ci khah uh hi. Manerplaw alakzawh uh pen Kawlte nuam mahmah uh a tua thu laibu tampi in gelhkhia uh hi. Tua hunlai in laibu khempeuh phial ah tua thu bekbek himai hi.\nKawlte akisiat sim un Dekte’ kiang galtai den uh ahih man in Dek te’n experience hau mahmah ta uh hi. Tua hang a K En Zu makaipa’ statement leh hih statement te hong suakkhia ahi hi. Mung Laan Thang (Tawmvei, Yangon)\nPrevious: Yangon Western Union Sumthoh dan tuamtuam\nNext: Israel leh Hamas kidona nasia semsem\nGinkhanthang Khuptong says\nPu Thangbawi aw na thugelh tomcing nasim zel ing ngaihnophuai bengvak huai zong sa ing hong zom to to in\nKongdotnop thu khat ih tulai thubuai ngei ngai toh kisai in ei Zomi te in bang/ koi lam nga takpi ihi a ? Midang te gamtatna peuh ong kilim gen napi Zomi te gamtatna cihbang sim ding zak ding\nom tawm mah mah sa ing\nNa ki-en kik dih


url: =Biakna leh Gamthu (Church and State) ~ Pu King Mang :: ZOMI DAILY\nposted on 30 May 2016 at 7:14 am Lomkholna: Article, Biakna, KingMang\n“Nainganzi sung ah Christian taktak mi hoih kisam hi” ci-in Zomite sung pan U.S. gam Eastern Baptist Theological Seminary pan in MRE angah masa pen hong nusia khin pu Rev. S.T Hau Go in na gen ngei hi. Gamvai i cih pen mi khem peuh tawh kisai ahih man in, nainganzitama (Politian) leh gam makai khat ihih loh hang in, veeng leh pam, khua leh tui aa ding deih sakna ki neih tek ban ah, minambupi khantoh ding deihsak tek i hih man in Biakna leh Gamthu (Church and State) vai ong kum nuam ing.\nPasian nasem leh gam makai Rev. Dr. Martin Luther King Jr leh biakna makai te in gamthu leh Civil Rights vai te ah maapang in a vaihawm man un, imel isa zui in kideidana (Segregation) om nawn lo hi. Zomi te U.S. gam itun ciang in minam vai in bawlsiatna leh nenniam na i thuak kei hi, suakta tak in minam dang te tawh akikim in i nung ta thei hi. Nuam takin kikhopna inei thei hi.\nZomi te Pasian hehpih na tawh U.S. gam ah gambel (refugees) in itun theih na ahang pen Kawlgam kiukna gamthu hoihlo hang hi. Tua ahih ciang in Zomi te in Pasian bek mah muang in athu i zuih ding ban ah, gamthu tawh i ki pelh thei kei hi. U.S. gam pai zia zui in Biakna leh Gamthu (Church and State) vai atuam tuak hi ci in ki khenkhia theilo in aton khawm den thu hi. Zomi te gamvai ah mapan ding aom ciang in Pasian thu tawh kalsuan ni.\nZomi te kiang ah Gupna thu ong puak in, nuntak tawntung na ong ngah sak ban ah Kawlgam ah gamthu haksatna i thuak ciang in U.S. gam ah ong teeng sak ahi, American mite lungsim piicin mah bang in Zomi ten zong leitung bup ah Biakna leh Gamthu ah suaktanna aom na ding in mapanna nei ni. US Commission on International Religious Freedom (USCIRF) te nasepthu nasim beh un. www.uscirf.gov\n1942 November 1(8:00 A.m.) in Japante in Tedim ah bomb akhiat ni akipan in sang kikhak in, Mangkang ten Tedim ong nusia uh hi. Japan gal ven zawh 1945 kum January kha sani masa pen nitak in Kamhau ukpipa pu Pum Za Mang kiangah pu Ngul Lang leh Dr. Hau Za Cin Pau te va pai in Tedim sang hong kik ding thu va gen uh hi. Tedim khuanu khuapate leh khua kiimteng vaihawmna tawh June 15, 1945 ni in, “Zo National High School” ci-in min kiphuak hi.\n1946 May kha in Madras pan in ong ciah Pu S.T. Hau Go in president sem in, “Zo Education Board” ci-in min na phuak hi. Prime minister U Nu Tedim ong pai lai in, Zo Education Board te nasep te thupi sa lua in pahtawina in ZEB hunna sum Rs 3000. na pia hi. Hih Tedim high school pen kumpi sang suak to hi. Zo (Zomi) cih kammal i minam min in akizat masakna ahih banah Kawl kumpi prime minister U Nu in zong ong theihpihna kici thei hi.\nPu S.T. Hau Go in 1946 -1948 dong ZEB ah president semin, America ah LST sin dingin va pai hi. 1950 in MRE aman ciangin Tedim ong ciah kik hi. Biakna tawh kipattahna ding sang neihna dingin ZEB min panin Zomi Baptist Academy in kithakpat kik hi. Zomi Baptist Academy huhna dingin U.S panin Ks 150,000. ong kipia pen ABM zumpi (tuhun MBC) te in ZBC gam sungah ong hawm mang sak uh hi.\n1952 kum in ABM secretary Rev. E.E Sowards Zogam ong zinto zawh ciangin Tedim, Falam, Haka Associations kiphuan hi. Tuiphum ngeina ki-uk zia tawh constitution limtak in kibawl hi. Tua akipan ei Zomi te in meeting khat peuhah kitelna thukikupna a om ciang aa i zatzel mipi deihna (Demokalasi) ci aa i theih, Roberts Rule of Law ngeina kizang den tek hi. Tua associations teng kipawl khawm in convention khat in a dinna dingin, Sia Hau Go makai in 1952 October bei kuan pan November nipi masa sung gam khat pan in mi 10 ciat kisam in constitution Drafting committee kikupnapi khat Falam ah kinei hi.\n1953 kum in sia Rev. S.T Hau Go makaihna tawh Tedim, Falam, Haka pan sia masa teng thukimna leh Associations teng thukimna tawh Zomi Baptist Convention ong phuan khia hi. Sia Hau Go mah in “Zo” cih kammal pen Zomite khempeuh i pau namkim sungah a om akizang taang thei ahihna bulphuh in minam min “Zomi” ci-in kipawlna min ding “Zomi Baptist Convention“ hoih asakna thu sungh hi.\nHaka pan in sia Heng Cin in, “Lai hizaw leh” ci-in gen hi. Kikhopna ong pai taangmi teng limtak in thukikup khit ciangin, Haka lam panin akizahtak pen leh upa pen Rev. Sang Ling, Rev. Sang Fen (Rev. Dr. Hre Kio’ pa) te in Lai cih sangin Zo in minam kim ong huam zo zaw ci-in hoih asakna uh agen khit ciang in, kuamah pau nawn loin kipawlna min dingin Zomi Baptist Convention kikipsak hi.\nZomi Baptist Convention tuni dong mah kipsuak lai in Zomite minam min pua aa ading kip, kipawlna lian penzamkingmang khat suakin, Chin State sung banah Kawlgam zanglei Zomite tenna khua tampi zong huam lai hi. Rev. Hau Go in a cidam lohna hang ahi zong in, 1946 kum akipan Cope Tonu’ piak a Specific Gift pen American missionary Rev. Johnson in a ma bank account sunah lut sak in akilawm lo pi in a bawlna hang lungkimloh manin, 1957 kum in ZBC pan khawl in Mandalay University ah sia sem hi. Pawlpi nasep pan akhawl hang in, Pasian nasep khawl tuan loin lai tei lam sem suak hi. Tuhun hi leh U.S. pan specific gift huhna tawh ministry picing mah mah khat in adin zawh banah I gam in noptuam pih ding hi.\nKawlgam ah 1958 in Galkapte in Care Taker kumpi sem uh hi. 1960 kum kitelna om ding cih thu a om ciangin Thantshin Phasahbalah Parliament member Pu Lun Pum leh party makai Pu S.B. En Za Lang (Pu King Mang pa) te Zangkong panin Mandalay Pu S.T. Hau Go kiangah pai to uh a, mekuang lui dingin kun uh hi. Pu S.T Hau Go kuanglui dingin a ut masa lo hi mah leh Zogam leh minam aa ding a deihsak manin, Kumpi Nainganzi sungah Tapidaw Lungsim kician a nei om leh Rev. Nelson te visa nawng kai lo ding ahih man inah “Nainganzi sung ah Christian tak tak mi hoih kisam hi” cih a ngaihsutna hangin kuang lui dingin na kipan hi.\nTua hun lai-in, Kawlgam ah missionary te in visa kihong lai napi in, Tedim sangmang pa Rev. Nelson kipia lo hi. A hang pen Tedim gam thu ah thuneite in Rev.Nelson in zawh thawh thu tawh mi tuiphum hi ci-in, Kawl kumpi thunei te tungah na khia uh hi. (Tedim Gam Christian Taangthu & Sangmang Rev. Sukte T. Hau Go Taangthu) sungah om lai hi.\nHi thute i kikup ciangin biakna nasemte in gamthu ah mapan ding, thuman i gen ding a thupit lam kimu thei hi. Tuni ciang dong Kawlgam states tuam tuamte ah gamdang mi kipaisak (Kiphal) na pi-in, Zogam- Chin State sung bek kikham sese hi. 2010 kum Cope Kumza cin pawipi (CCJC) kibawl lai in Rev. Nelson tanu te Tedim ah ong pai nuam mahmah uh aa, Kawlpi ciang bek kipaisak in, Kawlpi pan kiciahkik sak ta zen hi. Tua hi a, gamdang mite Chin State ah ong zin ding akikhamna hang pen Zomi te Tapidaw I hih manin ong kinenniamna khat ahihna kimukhia hi. Kawlgam ah states dangte bangin gamdang mite ong zintheihna ding in biakna makai te in ong uk kumpite tungah I phutzawh ding kisam mahmah hi.\nPasian thu hang in Zomi te i mit kihong in Topa thupha tampi asang i hi hi. Tua banah biakna lam panin Zomite in i minam min ding Zomi i kipsak khin zo hi. Tua mah bangin Pasian nasem te in Pasian thu leh gamthu atuamtuak in ngaihsun nawn loin, ong uk kumpi te tungah thuman i pulak ngam ding kisam ta hi. Ong uk kumpi te langpang ding cihna hi lo in amau tungah i kisapnate pulak ding ngen ding kisam hi. Zomi te in biakna khawmpi i neih ciang ahi zong, minam vai kikhop i neih ciang ahizong, biakna lam leh gam makai te ikik helkhawm ding thupi hi. Amun zui in ZNC makai te, Zomi party tuamtuam makai te Zogam Vuangyichoh, Sagaing State Vuangyichoh, Kawlgambup biaknalam vuanzi te sap huai sa ing.\nBiakna leh Gamthu (Church and State) vai ah Zomi te mapanna ding thu kong kuppih man in baikna nasem te in Pasian nasept nusia in gamvai ah buai ding cih na hipah lohi. Ihih theih na mun te ah ki hel ding gen ding aci nuam hi ing. Gamvai leh gamuk kumpi te Tapidawh upna (Christian principles) tawh aki tuak na ding, telcing mite thuman na nei in gamtat hoih mi ahih na ding (Integrity and high moral values in government), deihna hi. U.S. gam in Pasian thu bulphuh gam (Judeo-Christian heritage) ahih man in thupha angah bang in Zomi te in zong cihtak na tawh Pasian thu zui leeng gupna bucing ki ngah ding hi.\nLeitung abawl Pasian pen gam le leitang anei, minamte zong a uk Topa ahi hi. Zogam ong khantohna ding leh Zogam ah nopna aomna dingin Topa muang in, ama deihna bangin gamthu ah kimakaih siam ding thupi hi. Gam tuam tuam ah i teeng zong in Pasian kammal te aki bang hi. US gam ah Pasian thu zui te in Biakna leh gamvaite aton khop sak mah bang in Zomi te in zong gamvai te ah Pasian thu tawh i ki makaih na ding, mapanna neih ding thupi hi. Ka lung dam. Zomi te han lungciam khangto diam. God bless Zomi. Rev. Zam King Mang\nPrevious: Zomi te kalsuan ziading\nNext: Tedim zatopi a khawnkhong Mit Velna ni 3 sung ah mipi 2603 kivel


url: =Donald Trump in cimawh dongtuak te ama ipsungpan $1 million piakhia :: ZOMI DAILY\nposted on 1 September 2017 at 8:47 pm Lomkholna: News, Sawltak, USA, World\nDonald Trump in cimawh dongtuak te huhnading in ama ipsungpan $1 million piakhia\nUSA gamsung ah Hurricane Harvey huihpi guahpi in nawkgawp ahih manin, tulaitak cimawh dongtuak tammahmah hi. Tua cimawh dongtuak te huhnadingin President Donald Trump in ama ipsung panin huhnasum $1 million piakhiading cih White House Press Secretary Sarah Huckabee Sanders in genkhia hi.\nTua sumte pen kumpi neihsa sum hizenzenlo a, President Donald Trump in ama ipsung, ama neihsa panin huhna apiakkhiatding ahihi. Texas State leh Louisiana State sungteng ah cimawh dongtuak te huhnadingin in apiakkhiat hi ci’n Spokeswoman Sarah Sanders in Reporters te tungah genkhia hi.\nDonald Trump inzong ama Twitter Account tungah Photo khat khahkhia in, biakna tuamtuam panin cimawh dongtuak te ahuhding in akuankhia masa te thu angetkhop laitak ahihi.\nHangsantak in cimawh dongtuak te ahuhding in akithawikhia United States muntuamtuam pan First Responders leh Volunteers te tungah lungdam mahmah hi ci’n gelhkhia hi.\nHurricane Harvey huihpi guahpi pen ahuaisia mahmahkhat in akigen hi a, President Donald Trump inzong kum 500 ciang khatvei apiang “once in 500 year flood” ci’n pulakkhia hi.\nDonald Trump ngiatzong Texas State sungah Tuesday ni in cimawh dongtuak te avanding in zinkhia hi. Ahi zongin kikawmna hamsatna Logistics leh Security Concern hangin Flood Zone taktak te ah paitheilo cihi.\nHih Hurricane Harvey tuahsiatna tungtawn ah President Donald Trump bekthamlo, US gamsung ah Celebrity miminthang tuamtuam te’nzong huhna piakhia ziahziah uhhi. (Ih gammakai te amau nektawmding tawh buaikei henla, sumhau tata, mipil tata in hong makaih in, akisapna ah amau ipsungpan in hongpiakhia ziauziauleh noptuak hi)\nVideo: “Trump Will Personally Donate 1 Million Dollars To Hurricane Harvey” Sarah Sanders Shocks Reporters\nTuciangciang huhna apiakhia Celebrity tepen anuai abang ahihi.\nDwayne ‘The Rock’ Johnson: $25,000 to the American Red Cross\nPrevious: India, Mumbai ah guahtui tamlua in innkhat kicim, mi 11 si, 14 liam\nNext: Myanmar, Rakhine State sung buaina hangin misi 400 phata


url: =Jonah a prophet of God, Jonah | Bibleview\nTedim » Lai Siangtho » Thuciam Lui » » Jonah a prophet of God, Jonah\n1:1 Topa in Amittai’ tapa Jonah tungah,\n2 Kithawi in la, a lian mahmah Nineveh khuapi-ah va pai-in thu va hilh in; bang hang hiam cih leh amau’ gitlohna thu ka za khinzo hi,” a ci hi.\n3 Ahih hangin Topa’ kiang pan Jonah taikhia-in Tarshish khua lamah a taisim dingin a kithawi zawsop hi. Joppa khua-ah paisuk a, Tarshish khua a zuan ding teembaw khat a mu hi. A sap man ding pia-in a tungah kah a, Topa’ kiang pan a taikhia dingin teembaw hawlte tawh Tarshish khua-ah a pai hi.\n4 Ahih hangin Topa in tuipi tungah huih nakpi-in nungsak a, huihpi hatlua ahih manin teembaw a kisia dekdek hi.\n5 Tua ciangin teembaw hawlte lau uh a, a pasian ciat uh’ kiangah a kiko ciat uh hi. Teembaw a zan’tuamna dingin a sunga vante tuipi sungah a paai uh hi. Tua bang hinapi-in teembaw sungtawng lamah Jonah na lutsukin a na ihmu hithiat hi.\n6 Teembaw ukpa in amah a muh ciangin, “Ihmupa aw, bang na cihna ahi hiam? Tho in la na pasian kiangah thu ngen in. I sihlohna dingin amah in eite hong ngaihsun khathei ding hi,” a ci hi.\n7 Tua khit ciangin teembaw hawlte in, “Hong pai dih un. Kua’ hangin hih bang gimna ei’ tungah hong tung ahi hiam, cih i theihna dingin ai san dih ni,” ci-in khatlekhat a kikum uh hi. Ai a san uh leh Jonah tung a tu hi.\n8 Tua ciangin amaute in, “Bang hangin hih gimna ei’ tungah hong tung ahi hiam, hong gen in. Na nasep bang ahi hiam? Koi lai pana hong pai na hi hiam? Na gam bang ahi hiam? Kua minam na hi hiam?” ci-in a dong uh hi.\n9 Amah in, “Kei pen Hebru mi ka hi hi; tuipi leh leitang a bawl, vantungte’ Pasian ahi Topa ka bia hi,” a ci hi.\n10 Tua ciangin tua mite lau mahmah uh a, “Bang hangin hih bangin gamta mawk na hi hiam?” a ci uh hi. Bang hang hiam cih leh Topa’ kiang pan amah a taikhiasim ahihlam a gen khitsa ahih manin a thei khinzo uh hi.\n11 Tua ciangin amaute in, “Ei-a’ dingin tuipi a hong daihtheihna dingin nang bang kong cih ding uh hiam?” ci-in a dong uh hi. Bang hang hiam cih leh huihpi lauhuai semsem hi.\n12Amah in, “Hong domto un la, tuipi sungah hong khia un; tua hi leh no-a’ dingin tuipi a hong daai ding hi; bang hang hiam cih leh hih huihpi na thuakna uh keima hang ahi hi, cih ka thei hi,” ci-in a dawngkik hi.\n13 Tua bang a cih hangin amaute in teembaw a khawlsak dingin hahkatin lei lamah a hot teeiteei uh hi. Ahih hangin a hihzo kei uh hi; bang hang hiam cih leh huihpi a hat semsem hi\n14 Tua ahih ciangin Topa’ kiangah amaute kiko-in, “ Topa aw, hih mipa ka sihsak manun kote hong sisak kei in la, mi that hi, ci-in hong ngawh kei ta in, ci-in kong thum uh hi; bang hang hiam cih leh Topa aw, nangmah in pha na sak banga na bawl ahi hi,” ci-in thu a ngen uh hi.\n15 Tua ciangin Jonah domto-in tuipi sungah a khiat uh leh tuipi a daai pah hi.\n16 Tua ciangin tua mite in Topa kihta mahmah uh a, Topa’ tungah biakna pia-in thuciamna a bawl uh hi.\n17 Ahih hangin Jonah a nawmvalh dingin Topa in ngapi khat a geelkholhsa hi a, tua ngapi’ gilsungah Jonah sun thum leh zan thum sung a om hi.


url: =Thuthak tomkim ~ The Tedim Post (07 Aug) :: ZOMI DAILY\nThuthak tomkim ~ The Tedim Post (07 Aug)\nposted on 7 August 2020 at 9:41 pm Lomkholna: Myanmar, News, TedimPost\nNews In Brief: Thuthak tomkim ~ The Tedim Post (07 Aug)\nAugust 5, 2020 ni Covid-19 natna ngah Case 357 pen Quarantine akikoihna Cikha Khuapi pan Tedim Khuapi, Zatopi ah nitak lam nai 3:45 hunin hong tungta hi. Amah pen India gam, Bangalore Khuapi pan hong ciah Tedim Khuapi, Myoma veng a teeng Kum 19 apha pasal 1 ahi hi.\nTedim Township ah High School leh Sub-High School akigawm sang 25 om lak pan sang 24 kihong khinta hi, ci-in Tedim Township Education Officer Sia Pau in gen hi.\nAugust 4, 2020 ciang mee-sazian kisuanna ah a en mipi pen mee khia thei mimal lak pan 17% bang phakhinta a, mee-sazian manlohna hangin puahphat ding a ngen pen mimal 400,000 val pha khinta hi, ci-in kumpi thunei U Myint Naing in gen hi.\n2020 Kum sungin Myanmar gam sungah Kum 10 cingkhin leh Kum 18 cingkhin Tein 3 leh lang te ading NRC Card (Matpongtin) kibawl sak khin hi, ci-in Union Immagration Minister U Thein Swe in gen hi.\nJuly 27, 2020 ciang Myanmar gam sungah H1N1 natna nei mi 8 om hi, ci-in MOHS te tungtawn in kithei khia hi. Mimal 781 akisit na lakah mi 8 tungah a kimu ahi hi.\nMee-sazian suang hun pen amasa in July 25 pan August 7, 2020 dong ding hi, ci-in UEC in tangkona nei himah tase leh mee-sazian ah aki khial tamluatna hangin ni 7 ki behlapto in August 14, 2020 dong khanto ding cih kiza hi.\n21 Century Panlong Khawmpi ah mualmi thautawi NCA suaikailo kipawlna 8 lakpan AA te simloh kipawlna khatteh makai 2 ta khawmpi kah dingin sapna kinei ding hi, ci-in tavuan neiten genna nei uh hi. NCA thukimna suaikailo mualmi kipawlnate in KIA, UWSA, NDAA, SSPP, KNPP, TNLA, MNDAA leh AA te ahi uh hi.\nLebanon gam, Beirut khuapi a piang puahkhapna hangin dahpihna lahna in France gam, Paris khuapi a om Eiffel Tower pi pen August 5, 2020 nitak lampan meimitna tawh lakkhia uh ci hi.\nCOVID-19 hanga sihna athuakte ading dahpihna lahna in Brazil gam, Sao Paulo khuapi ah mawtaw leh hawlin tai 1 val paina August 5, 2020 ni-in nei uh hi, cih thu kiza hi. Hih hun sungah mawtaw bebek 250 val bang kihel ci hi.\nLebanon gam, Beirut Khuapi a phuahkhapna hangin Lebanon kumpi tungah UK in Sterlin Pound Million 5 ka huh ding uh hi, ci-in UK Foreign Minister Dominic Raab in gen hi. Tuni ciang misi 135 valin aliam 4000 val khinta hi.\nSouth Korea gamah ni 44 sung guahciinna hangin mi 16 val bang si a, mi 11 mang in mipi 1600 val bang inn leh nusia in kihem uh hi.\nMore: Democracy thupha leh Tedim khantohna ~ Rev. Nang Lyan Kap\nAugust 6, 2020 ni Leitung bupah Covid-19 natna ngah Tein 180 val(18,851,834), asi Tein 7 val (708,540) leh adam kik Tein 100 val (11,394,076) phata hi. Source : 7day news, , Eleven Media, Myanmar Times, DVB, Irrawaddy, IPRD Tedim.\nPrevious: Lebanon thupiang tawh kisai ka theihkhak sunsun\nNext: Sia David Lah te thu kikhenta\nBangkok khuasung Bus tungah numei te nawi ameksaksak pasal khat kiman\nMalaysia University khatah Bomb om ci’n ki patau mahmah\nKlang Valley sungteng 4km nuai ahihleh RM0.99 tawh Uber Taxi kituangthei ~ ZD\nMawhna Kiphawk! ~ Rev. Zam Khat Kham\nMyanmar vai: Thangho leh Liando te unau Phone kihona ~ CS Khai\nThu ngaihsut theihna leh tapa taimang\nNgaihsutna thak nei den in ~ Hau Za Cin\nHennunuai (Spinach) nekna le cidamna


url: =Zothau hongpian khiatna thu :: ZOMI DAILY\nposted on 16 February 2016 at 7:00 am UTC+9:30 Lomkholna: Article, History\nLeitung mun tuamtuamah gal nanna ding galhiam, a khang khangin hong om suksuk hi. Tulai taka a kizang thaute pen Europe gamah 1326 AD kumin kizang ta a, gal do nadingin kum zalom sawm-le-li pawlin kipan hi ci-in ki ciamteh hi.\nA.D Kum zalom sawm-le-nga hun khawnga kipanin nitumna lam gamah mikangte’ pilna hong khangin, sum bawl sumzuakna hong khang a, set tawh nasepnate hong om hi. Tua huna kipan Mikangte in mun tuamtuamah siahgam (provincial colony) hong zong ciat uh hi. English mikangte in kum zalom sawm-le-sagih kiim pawlin India gamah phualpi hong sat uh hi.\nTua pan French-te in tuh nuam ahih manin French leh Englishte hong kikap hi. Tua-ah a gam ukpite pen sum leh thauvui thautang tawh huh tuak uh ahih manin India gam leh Kawlgam sungah thau hong tam mahmah ta hi.\nTua bangin Mikang kumpi’n Kawlgam, Mizogam leh Manipur gamte a lak khit cianga a gammite’ thauvui thautang neihte khempeuh khopsak ahih manin, a mawkna-a Mikang kumpite’ khut tunga a piak sangin Zogamah zuak uh a, sum suah uh hi. Tua bangin Zogam nangawnah thau hong leetkhia hi.\nZo thau tam hong kipatna: Nidanglai thau a om ma-in, ih pu ih pate in sa leh gal zong, lum leh tei tawh na that uh a, “Zanga vuisa vannuai siing ii lel, Tangsial bang sun ta’nge, Tuai zong um tui bang ka khuai hi”na ci uh hi. Pu Khan Thuam uk hun bei kuanin Kawlgam, Mizogam leh Manipur gam panin a kila thau om pianpian ta hi. Ahih hangin thau tam nai lo a, lum leh tei mah kitam zat lai hi. Ukpipa Kam Hau hong khan ciangin (1848) thau hong tam pianpian ta hi. 1857 kumin Pu Kam Hau te’n Manipur gam singtang khua khat va sim gawp uh a, Meiteite zong thangpai gawpin a Leengpa uh Chandra Kirti Singh(Ngameingam) leh a galkap 2000 val Kam Hau do dingin Tedim zuanin hong kuan uh hi. Singgial Khawtaw Meitei gun kianga om Suangsuang kicihna munah nasia takin kikap uh a, Meiteite a guallelh ciangin a suakta sunte tai uh a, a thau nusiat teng uh singhawm suanghawm sunga a seelte uh a kimu tawh, tui sung pana kingah tawh a kikaihkhop ciangin Zogamah thau hong tam thei pan hi. Pu Khaw Cin hun ciangin thau hong kicing pian ta a, Zogam a Mikangte hong tun hun 1890 kum bekin zong Zomite thaulawng 2173 hong khawmkhia uh hi.\nZomi leh thau kikhen theilo: Ih Pu ih pate in thaulawng tawh kisai koici bang ngaihsutna nei hiam cih ciangin: Nidanglai-in sa leh gal mah thupi pen hi. Lum leh tei pen mihing khat leh khat ahi a, ganhing khat peuh tawh kitanglaina bang bekah kizang thei a, thau pen a lum leh tei zatte uh tawh tehin hong kikhai mahmah hi. Thau a kitawi ciangin gal leh sa tungah gualzawhna thakhatin hong khang hi. Tua bangin Zomite’ nuntakna-ah thau hong thupi mahmah ta ahih manin a luang uh tawh na khek ngam ta uh hi. Mikang Kumpite in Zogama thau khempeuh hong khopsak na na sa mahmah uh a, a tat kik nadingin a neih a lamh khempeuh uh pia ngam uh hi. A thaulawng a it manin a sihlawh zong om ahih manin “Zomite in a zi sangin a thaulawng a it zaw hi” cih dongin Kawlgam sungah kiciamteh hi.\nIh pu ih pate in thaulawng tawh a lungsim ngaihsutna uh na genkhia uh hi. Gal leh sa a mat-a a lungdam mahmah ciangin khawmual ah hanla sa-in thau lawnin mualsuah uh hi. Tua bek hilo-in sih ni ciangin pasal kap ngei lo-in a kah tangin min sialin thau lawn hi. Tua pen a kah tanga a ngaihsut ahi hi. Tua bangin Zomi pasal khat thau tawh kikhen thei lo hi:\n(a) Taang hing ci a zangkhen kawlciang ko liang a bang kimciat a sangsa mualsuah leh taang kilawm e,taang kilawm e,\n(b) Sangsa mualsuah leh taang kilawme, pupa khuamual a va don ding tuk lu pal zep leh lia kilawm, lia kilawme” ci-in thau thupi asakna uh la-in na sa uh hi.\nThauvui bawlna thu: Mikangte hong tun hunin Zomite in thau nei khin bek tham lo-in thauvui nangawn bawl thei khin hi. Tua ahih manin Mikangte na dawn bawl lo uh hi. Thauvui bawl thei ahih manin Zothau tawh galleh sa adeih a ut bangun na kap zo uh hi.\nInnuai ek-awng mun, ek nelna muna leite leh innuai niin teng khawmin, beel sungah tui tawh kidiah hi. Tua eklei diahna tui pen vuttui bangin kikhaih a, tua a kikhaihkhia tui (nitrate) pen citui bangin al hi. Eklei kikhaihkhiatna tui la-in citui huanin kihuan leuleu hi. Citui ih huan ciangin Zoci hong suah mah bangin, tua eklei tui huan leng hong ha liuleu a, tua pen eklei kici pah hi. Tua eklei panin thauvui ih deih bangbangin kibawl thei ta hi. Phalbi hunin eklei kihuan thei zaw deuh hi.\nThauvui a suah theih nadingin kaat (sulphur) tawh hel kul a, kaat piankhiat nadingin gatang hal keu-in kisuvui hi. Tua lo-in, theidam sing ahih kei leh hongma sing ten nenin kihal a, tua meiholte kivuisak hi. Tu-in ekleivui hai khat leh meihol vui hai khat helin tui kinelsak a, sumah a vui siang dong kisu hi. Tua bangin a vui siang dimdem dong nihvei thumvei dong kisu kikkik a, thauvui hong piang hi. A hoih leh hoih loh theih nadingin thauvui tawm khat la-in la, hal masa-in, Thauvui khu a tunga a len toh leh a hoih kici hi. A khu lei-ah a bial leh hoih nai lo kici a, kisu lai hi. Numeite in thauvui su leh sa kiman thei hi, kici hi. Mikangte hong khan ciangin kumpi sung panin kaat (sulphur) baih takin kingah thei ta hi.\nPrevious: Zomite’ Tuipigal Kankhiat leh Khuamuh kipatna ~ Paul Thangpi\nNext: Ka’hi bang-in ~ Pu Zokhai


url: =Mite in agam alei amuntek puah in zuum’ eite abang ci :: ZOMI DAILY\nposted on 9 August 2014 at 12:56 pm Lomkholna: Article, Hauthang, Politics, Zomi\nKitehkakna leh kiteh muhna aom mah siah ei mua teng kilumletlet ding pupa pian zia hi lelel leh ilawm hi. Khuapi leh Gam minthang te pan vet kei ni. kikupna in Khuata nunzia hi ah en kik ta dih hi.\nGam makai leh Gam ading in akipia mipil minthangte khuapi sungteng in mihau te suak leh khak sung pan kipan khia leh apiang khia mi tm om hetlo leitung miminthang te tangthu ah ki mu thei hi.\nTu in Khuata din mun kikum ta dih ni.. Khuata ah thunei leh vaisai pi pen Hausa pa, Azom ah Biakna siate’ Azom ah Siamsin sang sia te ahihi.\nHih mi thum te ataktak in Zogam sung om te pen 21 century hun ah Tedim zong kalsim khasimapha lotata hi ta hihi.\nHih ding muntawh Zogam khuata te kimakaih uh a, Hausa te in athuneih hun ahih leh singhalh / Khuasingkham te kham nanapi aman autut in mawk zuakzuak thei a, ahih hang hautuan hetlo ahihi. Aneih sunsun innkhawi gante zankimkim in milo lai beligui liimciimahmah peuh sakol leh bawngte anvak thei zanzan uh hi. Khua sung tangpi tha tawh nasep hong in lokhawhlawm pan kipan bawl thei uh a, akingah an leh sum te tangpi in noptuam na omngeilo khuata Hausa kimakaihna om thei thei.\nCiiim phawng in Khuavengte tawh gamgivai, Lodung lovai leh tuineek peuh in kitokpoina om theisak zanzan Hausa kinei thei hi.\nSiangsia te leuleu ciang in Kumpi sangsia te neek kicingzolo leh ngahna tawm ziak in Khuami tungah vaituamtuam pau lap sumzonna kibawl thei om thei zelzel thei ahihi. Gentehna Sihna nopna ah sangtawh kisailopi in sangkhak ahihkei leh hehnepna ding cih sumtuamtuam kidonsak akipiak zawh kei leh Vaimim bawk khat, Vaimin haikhat kidon cih te kumpi theih pih loh in sem sim thei mawkmawk ahihi.\nBiakna siate Khuata ah biakna sia te pen khua sungah Hausa tesang in neek liimzaw thei a, aneek liimna ziak in Hausa te sang in Zogam khuata te ah thunei nuam zaw Biakna sia ki om thei hi. Ubangbang in Khuasung pingphei mawkmawk thei sia nengneng om laI ahihi.\nKhuasung khantohna sep ding sang in khuasung ah autut in thu nei nuam Hausa te Biakna siate leh Sangsia te hi den ahihi. Langpan na tawh gen na hilo a, hongtung ding Zomi mailam ah bulphuh penpen ding Sangsia te’ Biakna siate leh Zogam sung Hausa te ahihi.\nHausa hihna , Biakna sia hihna leh Sangsia hih natawh khuata te ah utut thuneihna leh vaisaina tuamtuam in khantohnasep na lam ahihna ding kisam pen ahihi. Kazak ngei Tuithang khua ah Hausa pan in Khua sungah leisan innlam zoding aom leh singhalhte zangsak a, Leisan inn lamzolo ding peuh singhalh lasa ngeilo zaw ahihi kici ngei ka za ngei hi.\nTua pen nung ngaihsut kik leng Tuithang khua Zogam khua leisan tawh kimlam inn hoih nono om hen cih na hi ik bilbel ahihi. Akhua mulo Hausa leh Sangsia, Biakna sia te omna hi leh Hih leisan hal sing te matmang ding hilel kici gelgel thei lai ahihi.\nZogam ah singmat ding in Dolsing, Phatsing’ cih amanpha sing om hetlo bilbel ahihi. Manuam ding hi leng India gam ah akizuak thei ding Taak sing, Dolsing Phatsing te phalna om kei leh mat huai zaw ahihi. Tualo eimau tualsuak kikhang khan na nasep hang in kumpi singkham ahilo singte mawk mat theihna ding thukhun muh hak lai mahmah ahihi kici hi.\nZogam Kawlgam ah innhoih khat mu leh koipan sumla, kua in Engineer sem cih kan velval ah, sum liautuak sawnsawn lai in kibawl ihihi. Hih in Mikangte leh Japan te nam te hongpai in hong subuai hi hial lo ahihi.Tua ahih man in Mite in agam alei amuntek puah in zuum’aa eite abang ci.i hiam cih thu ngaihsut huai mahmah ihihi.\nPrevious: Zolei’ Sun nitaanglo bangliang ei\nNext: ZAM Thupuak :: 10 August 2014\nAung San Suu Kyi a vang kiam ta hiam? ~ Tedim Post


url: =914 Zomi te Step 2, Koi ah? :: ZOMI DAILY\nposted on 3 December 2014 at 12:38 pm Lomkholna: Mungsen, News, Politics\nHih ka lai at pen 914 Zomi a ci te bek tawh ki sai hi. Code dang zang ten no code/ no group no na ki kum un.\nKumpi gel na ki zak dan a hih leh April-May 2015 kim pawl in Ethnic conference khat bawl ding in tua tung tawn in minam khensat ding ci thu hi. Tua a hih leh Zomi koi ah.\n1. 914 Zomi te vai pen 914 Zomi a ki ci te bek tawh ki sai a hi na tawh ki zui in, hi Zomi te vai ki kum na ah zong 914 Zomi tangmi pen 914 Zomi te bek hong hih ding thupi mah mah ding hi. 914 Zomi te vai hong sung nuam 914 Zomi a ki ci lo te a om leh nang tawh ki sai lo hi e ki ci theih pah ding thupi mah mah ding hi. Hih ethnic conference ah 914 Zomi te representative ding pen 914 Zomi a at te bek a hih ding, kawlgam a ki pawl na ten a en cik ding na ki nging khol le uh cin lung gulh huai sa ing.\n2. 2014 result tung tawn in Zomi cih pen kumpi hong cianteh ding ci pen theih sa ci theih sa pial ing. Bang ci din mun tawh hong ciam teh ding ci pen Step 2 na hong hi ta ding hi.\n3. 914 Zomi a at te a tam zaw deih na pen Chin hi lo Zomi cih hi. A hi zong kawlgam ah minam pi 8 om in ki ciam teh hi. Zomi, Naga te Chin sung hel lo in, O, Taileng (Shanni), Palaung ci te Shan sung ah hel nawn lo in, minam pi in ki koih ding ci leng lah minam pi hong tam lua mah mah zel ding a, practical in kumpi hong sang zo diam ci zong ngaih sut huai ding thu khat hi. Kawl te a hi lo minam pi khat ciang State khat tawh a ki kal suan hi a, minam khat in ciang National Parliament ah MP 12 ta dan in thukhun a ki bawl hi. Zomi pen Kachin, Mon ci te tawh a ki level ding e ut na hi. A hi zong practical ta tak ing hong hi zo nai diam? Minam khat state khat, minam khat MP 12 hong hi mawk leh State leh MP hong tam lua peuh mah ding ci leng.\n4. Tua a hih leh Zomi te Chin sung hong lel ding uh maw? Naga te tawh e din mun hong ki bang ding suak hi. A mau zong kumpi Chin group sung ah hel uh hi. Chin group sung ah bel hel in, a hih hang Chin hi lo, related ethinic group ci ding maw?\n5. Chin-Zomi-Naga group ki ci ding maw? Bang practical pen ding hiam?\n6. ZCD policy bel “Chin tang Zomi” hi mawk in, a practical ta tak diam? Zomi a pom thei sa Baptist te zong CBC lam hong zuat san ta ci leng Chin tang Zomi ci pen tu lai hun tawh a ki tuak ding hiam?\n7.ZCD (UNA), NLD leh CLD (Chin League for Democracy) ci te ki pawl khawm ding (alliance khat a ding) ki ci ci leng lam khat pan ZCD leh CLD ki pawl khawm ding/ na sem khawm ding ci dan hong suak sa ing. Zomi vai ah makai pi ZCD a hih man in, ZCD leh CLD alliance vai pen Zomi leh Chin vai ah bang ci bang a khiat na (result/implication) a om tam? CLD ten Zomi pen hong sang sak uh maw OR ZCD ten Chin pen a sang ta dan maw? Zomi a tuam Chin a tuam a ki ci ta dan maw?\nZCD in Chin tang Zomi (Chin bup) maw a hih leng leh Chin hi lo Zomi (Zomi a ki ci te bek) maw?\nNote: E ut na a ki kum ding hi lo hang a, bang pen practical pen leh achievable ding hiam a ci e hi hi.\nPrevious: Dawi Gilo Kizo Sak Kei In ~ Khat Thang\nNext: Diksakna pan diktanna, Justification a zom


url: =Mitmuh tawh khentat pah kei in! ~ Nk Khanno :: ZOMI DAILY\nposted on 28 December 2014 at 1:04 pm Lomkholna: Article, Khanno\nLeitung aa sang hoih minthang mahmah khat ahi Havard sanginnpi’ Pawllutang pa tawh akimu dinigin nupa kopkhat pawllutang zum ah hong lut uhi. Pawllutang pa zumkhan aa lai-at nu in hih nupa te a et ciangin etpi na ding a silh a ten te uh hoihlo in, tual puan bang peuh a silh ahih manin thupit simlo in pawllutang pa tawh na kimuh nop vua leh ngak kha ding, hiah tu unla ngak vo” ci’n aw tol tak in vaimuak hi.\nNai 1 khit bang a sat ciangin lai-at nu in pawllutang pa sap sak nailo hi. Pawllutang pa sap sak kei leng hihmite ciahkik lel un teh cih ngaihsutna tawh na sep san hi. Silh le ten a hoih a nasia tak tawh hong pai mite ciangin awkhum tak tawh vai muak in pawllutang pa khan sungah puak pahpah hi.\nPapipa in bel thukizaksakna laihawm khat sim in tu hichiat hi. Nupi nu in nui hiuhiau sa in tua zum lai-at nu nuih san phei zel in. A tawpna ah lai-at nu in muhthadah sa lua ta hiam om thei nawnlo in pawllutang pa a va gen leh pawllutang pa in zong hong luttum sak o ci’n vaikhak in tua nupategel pawllutang pa zumkhan sung lutkhuan ngah ta uhi.\nZumkhan sung a lutsuk khit uh ciangin maipuam tak tawh sal gega sa in “bang thuphamawh om ahia?” ci’n Pawllutang pa in dong hi. Nupi nu in “aw tua kong paina uh pen hi bang dan hi. Ko tapa khat bek ka neih uh pen sanginnpi (university) ah kum khat a kah khit ciangin hong nusia vat hi. Tua ahih manin ko nupa in ka tapa phawkna bawlna in hih sanginnpi ah na khat peuhpeuh bawl nuam ungh” cin hong dawng kik hi.\nPawllutang pa zong lungkimlohna awging tawh “Hih sang ah kah cih na hangkhat tawh hih sanginnpi ah marn khat ahizong, suanglim (statue) khat ahi zong hong koih saklo ding hi ung” ci’n gen vat hi. Tua panin Nupi nu in zong “Tua dan hilo hi Siapa aw, sanginn khat a lam nuam ka hi uhi.” ci’n hong dawngkik hi.\nTua panin pawllutangpa in zong a mitte telela sak in amaute puansilh nikteente a en pah hi. Tua khit ciangin “Sanginnpi khat lam ding cih pen sum a tul a then aa bei cih na thei uh na” ci’n etnau na kammal tawh hong dawng kik hi.\nTua panin nupinu in a pasal kiang ah houa khiankhian in dollar awn khat val bek khawng bei ding ci. Ei sanginn ding ei man lam lel ni ci’n hong ciahkhia kik uhi. Sanginnpi pawllutang pa in bel tuni a bang ci mite tawh kimu kha ka hi tam maw ci’n a nua ah phunphun san hi.\nA zingciangin thuthang laihawm sungah Billionaire mihaupi nupate ahi Mr and Mrs Leland Standford te in Standford sanginnpi lam ding uhi cih thuthang a muh ciangin zani sun aa a kimuh pih nupate pen mihaupi ahih lam nungphawk san in kisik kik mahmah hi. Standford sanginnpi pen 1891 kum in kihong hi. 1930 kum dong amawkna in lai kisin thei lai in, tua khit kumte ah sanginnpi lut man, tuition fees cih te kidong ta hi.\nLaibu mai et bek tawh hih laibu manpha maw manphalo cih kikhentat theilo hi. Tua mah bangin mikhat i a puatham kizepna te bek etziauh na tawh tua mihing i manphatna hauhnate thupitna te kikhentat theilo hi. Mi neumuhna pan ki kem ciat ni!\nSung maw, Pua, Nang koi thupi sak zaw?\nPrevious: Lungdamna mangngilh kei ni ~ GS Pau\nNext: Marn (Photo) ~ Peter Suumpi


url: =Zomite Malaysia gamah I phutkhak thute ~ Nang Khan Pau :: ZOMI DAILY\nposted on 19 January 2016 at 9:40 pm Lomkholna: Article, Malaysia, NangKhanPau\nNung kal in isuahsaksa om mahbang in, Malaysia gampen pawlkhatte ading anop mahmah bang in pawlkhatte ading in tuncil khituinulna zong nahi mawk hi. Gamdang mi kitammah ahihna dungzui thuzong tampitak om a, I lam et ngamlo thu hilolo kiphukha hi.\nA Lam et ngam hetlo mat leh hen vai\nMalaysia gam ah mat leh hen vai tawh kisai in, gending tampi tak om a tuate sung ah I theihding pawlkhat leh zuihding pawlkhat I gen nuam hi. Hih anuai a thulute dungzui in I gen nuam zaw a, mipi in I khinkhai theihding leh ki dawphuaite kidawp theihnading I lunggulh man ahihi.\na. I pumpi ngiatpen vankham tawh kibanghi\nMalaysia gam I lutzia nung’n I gen khin a, hih tawh kisai in laibu tawh alutte aciah sawm kei uh leh visa abei ni akipat apumpi pen vankham tawh kibang pah hi. Tua mahbang in leilampan hong lutte zong Malaysia gam leitang asikni akipat apumpi pen vankham hipah hi. Vankham bang in I genteh takteh, I omomna ipaipaina ah hong kimanthei cina ahihi. Ahang in nang leh keipen kumpite phalna tawh aom hilo I hih man in, gam thu neiten ut hunhun in hong muhmuhna ah hong manthei uh cihna ahih man in, I pumpi ngiat vankham ci a, agen hizaw I hihi.\nI pumpi ngiat kumpi thuneite muhna ah Vankham I hih man in I omomna ah kidawp huai mahmah leh pilvang tak in omhuai mahmah hi. Vankham nasep asem ngeiten tel mahmah ding hi a lauhuaidan leh aki dawp huaidan pen zan nangawn limtak in ki ihmu theilo liang dong in kipatau den hi. Mi pawlkhat in ei mahmah vankham banga kidawp huai I hihlam tello phawklo ahih man in suakta kisa zawsop uh a, khuaphawklo tampitak ki om in, I tuahciang atuak kihi mai ta ahih man in, I tuah ma in hih kapumpi pen vankham ai vemaw ci akitheih ding thupi in bangci kepding koidan in kidawmding cihte kan huai in pheng omlohding thupi mahmah hi.\nb. Kuateng in Mat leh hen tuakthei in banghang hong kiman\nBem (I cihteh Malay gamsung omding phalna neilo khempeuh) khempeuh matding cih pen gamthuneite thukhun hi photphot hi. Hih Malaysia gam ah, ei Zomite bek hilo, kawlgam mi, Sri langka, Bangaladesh, India, Nepal, Pakistan, Vietnam, Combodia, Thai, China, Indonisia leh gam tuamtuam pan in ei mah bang in gamkumpite phalna omlo ateng ahicipi ahihi. Hih bemvai tawh kisai gam kumpi thuneite bek hilo gammite ngiat in zong hong ning mahmah uh hi. Gammi pawlkhatkhat in nagam ah ciahkik un na gam ah nekding omlo ahiam cih zah dong in hong neu muh uh a, mi neu muh leh simmawh kawmkal ah ei kidawm theilo lailai hi hang.\nUNHCR card tawite bel tawmkhat omdan ki suakta zaw deuh in a hih hang thukhun ah nasem theiloding cih hi mawk ahih man in, nasepna ah aut uh leh hong man thei veve hi. Pawlkhat te in UNHCR card aneih uh the asuakta kisa uh in ut bangbang in omthei uh a, gamthu nei palikte nangawn awlmawhlo thusimlo uh ahih man in buaina leh man leh hen tuak mun mahmah uh hi.\nAdiak diak in UNHCR card tawi nailo community card ciangbek tawh a omte ading vakssuk vakto na leh I omna I innsung na ngawn ah hong buluak thei uh hi. Tuhun the mi kitam semsem in Malaysia gam alut khaempeuh atam zaw kuakua hita leh ciahkik nawnlo uh ahih man in gamkumpiten matding leh agam ciat ah aciahtheihna ding ci in, ni sim phial in amun amun ah mikiman omden hi. Ahi zong nisim in mikiman man napi’n Malaysia ah gamdang mi kiam tuanlo in pong semsem zaw mahlai hi.\nc. Hong kimat khitteh bang cihding\nEipen igensa mah bang in I pumpi ngiat vankham ahihna dungzui leh Malaysia gam I lutna atam zaw ahang in UNHCR vai ahih man in, hong kimat zenzen leh ken banggen ding koici gen ding cihpen ki ginkholh ding nakpitak in thupi hi. Malaysia I tuna ahang leh I lunggulhna pen Malaysia I tun ciang na kileh bulh a hih man in, aomsate tung thudot ding hoih penpen hi. Hongman gam thuneite pen mi amatding uh the Uniform zong asilh om in asilhlo zong om uh hi.\nPalik ten hong matkhak zenzen leh pawlkhatte community card tawh zong suakta thei uh hi. Pawl khat leuleupen sumtawh kitan thei in, tatman ding atawm zawdeuh hong ngen palik leh atam zawdeuh hong ngen palik om in, sum tawh tat kullo a community palaite genpihna tawh asuakta zong omthei hi.\nLawahkah ( immigresion)te leh Relate hongmat khak limlim leh sum leh pai tawh thu kigen theilo in UNHCR nangawn in bangmah gentheihna thu om mel lo hi. Ahampha pawlkhatte Lawahkah ten mi amat uhteh palikte ap theizel uh ahih man in tuateng ah palikte kiangpan kitan thei hi.\nAhamsiate I cidiam pawlkhat leuleu pen Lawahkah ten Camp ah puaksuak uh hi. Hih camp ah akipuaksuak akiman kha minu mipa pen atawmpenpen kha 6 pan kha 8 sung a mau Immigresion Act ci in, thong ah a om uh akul hamtang ahihi. Kimatna ah atuah sia tuaktuak pen khat leh khat kibanglo lai in, pawlkhat te sat khatvei pan nihvei angah zong om in, zomi sung ah sat atuak zong honkhat mah ki om veve khin hi.\nMat leh hen atuakte atawmpen ni 15 sung kuamah tawh kimuh hunpialo uh a, tuahun sung pen “reman” ci uh hi. Ni 15 khit the thukhen zum hong puak uh a thukhen zumten degree ong khia in tuateng pan pawlkhatte thong innpi kitung in pawlkhat leuleu pen camp amh ah koihsuak uh hi.\nThukhenna zumpan degree hongpiak uh pen Bem tawh khempeuh ahuampi in kha 3 pan kha 6 sung ahihi, ahih hang thongsung omhun lian pen a maukhakhat ni 20 sung bek ahihi. Gam kumpite thongsung ah nek leh dawn zong nuamlel in a gammite tawh ki om khawm a, ahi zong in tua I kiat ding zah kha 3 pan kha 6 sung hun hong beiteh lawahkah te mikholna camp ah hongpuak kik uh hi. Hih campsung pen gamdang mi vive kikholna ahih man in nekleh dawh zong ki geutau mahmah a, camp sung ah kihon lai hun, gam khat leh gam khat kilai kitawng cihte tam mahmah in lauhuai sim veve hi.\nThong innpi sung I om laiteng UNHCR card tawi lawm leh gualten ong kimuh pih thei in, Camp hong kipuak kik the UNHCR card tawite na ngan kilut theilo a, Laibu tawite bek in hong kimuh pih thei hi. UNHCR in thong innpi sung na omlai tak bang mah ong lawh theilo in, camp hong kipuak kikteh Lahwakahte phalna tawh nang thu dotna ( interview ) Minit 5 pan 10 sung hogn nei ding uh a, na dawn kikna dung zui in hong lakhiatheipan ding uh hi. Athu pi mahmah thukhat ah UNHCRte tawh nakimuh sung a hong thudot pen in nang ading in, kawlgam hong kipuak ding maw amau hong lakhia ding cih pen nangma dawnna tung ah ki nga mahmah hi.\nd. Theihding leh kidawpding thu\nHong kikhit the igentheih bangmah omnawnlo ahih man in, hong ki man hi photphot ahih man in bang mah kilawh theilo hi photphot hi. I theihding khat ah, keipen Malaysia kongpaina ahang in gambelding in hong pai ka hih leh Malaysia katun the nbangteng theih huai abangteng kan huai hiam cih I kan vilvel akul ahihi. UNHCR ngahding in gamthumna tungding cih lungsimpen inn lam a I ngaihsutna ahihi.\nAhi zong in hih UNHCR ngahna ding bangteng kigin kul cihpen minsanna hopng piakciang beka dotding leh kanding hilo in, Malaysia I tunphet in atung masa lawmte mipihte tung kan leh dawpding thu ahihi. Nagending natang thu natheikei leh hongkimat khitciang na dot nading mi hong omlo khading hi. Na kigin kholna ahoihna ahang in thong nakiat sung hongpai UNHCRte ong dot thupen nang banghang kawlgampan hong pai cihna hi gige ding a, tuatak ciang nagen thu in amau santhei thu ahih keileh nangpen camp pansuaktalo in sawtpitak hong kikoihding a, na ciahnading Vanlen letmat hong leisak ding mi na mumasiah camp ah na om kulding ahihi.\nAdiakdiak in Malaysia hong lutcil gamgi a kimante bang buai huai mahmah hi, bang mah theilo a hong bing tun uh ahih man in khuasung a om tanau sanggamte kipawlnate kibuai mahmah hi. A hang in akimat hang in bangmah genthei kei mawk leh kawlgam mah kipuak kikding cihna ahihi. Ahi zong in a kibuai mahmahna khat ah, koi ah kiman in koi ah kikoih cihpen kitheilo ahih man I leizon kul mawk hi.\nGamgi pan asuakta sunsunte lah a tanding mi a om pakkei leh Puaisa ten zuakthei mawk ahih man in, kawlgampan hong lutthakding hong paithak ding mi khempeuh in Malaysia a om tanau u nau sanggamte tawh na kithuzak hamtang ding uh thupi mahmah ding hi. Tua ahih man in kawlgam pan Malaysia tuntheih nading kuakua in ong zawl onggen a, abat in paitheihding ahi phial zong in thukan masa hamtang uh. Zoplaiding… Nang Khan Pau\nPrevious: Mihing khempeuh pen khialhna neingeilo omlo, mikim in ki khialngei tek hi\nNext: Malaysia gamsung migilo te ngongtat ding ki patau semsem


url: =Zomi Innkuan Dallas/Fort Worth Khuado nuamtak kizo :: ZOMI DAILY\nposted on 27 October 2014 at 10:10 am Lomkholna: Khuado, News, Zomi\nI Pi I Pa te’n ngeina hoih khat a ana zuih ana bawl uh Khuado hun hongtung in mun tuamtuam ah kibawl ngeingai tek hi. USA gam Texas State sung Dallas/Fort Worth a om tenzong nopci tak in Khuado kibawl hi.\nKhuado ah Speaker ding Sia Paubawi @ Sia Suang Khen Pau hongkihel thei a Khuado lapi akipan honggen toto a tha kingah mahmah hi.\nLasa Niangpi leh Khuppi zong hong kihel thei-in Khuado hun hong lumsuah sak mahmah uh a Lengtong Pauno la Zomi Kahi cihla Lasiam Tg Khuppi tawh kisa khawm ziahziah hi.\nTulsa pan (Dr.Dokham) zi leh Pa Mangsen te nupa zong lasiam Niangpi leh Khuppi tawh hong ton thei uh a ( Dr.Dokham) maban te hongzo toto uh hi. Dr.Dokham) bang kiphawk mahmah in hihbang hun thupi te ineih ciang ilungleng mahmah hi.\nMikang te Dr khat ii makaihna tawh GALHANG laisiam mi 7 bangin ei Zomi sunga omngei lo lasak dan puan kibang sitset tawh hongsa uh a tha kingah mahmah hi. Tua mi 7 sung ah Idol Khupbawi zong kihel in tangval vive uh ahi hi.\nDallas Nupi te Khangno te, Naupang te zong honglam ziahziah uh hi.\nZomi Innkuan Dallas/Fort Worth makai te zong vaihawmna te thupi kasa hi.\nPrevious: Arizona State University ah Post-doctoral study bawl dingin Dr. Pum Khan Pau hongtung\nNext: Sihkohna le Meltheih te Kansakna\nMalaysia Alor Star ah Operasi om, mi 16 kiman ~ ZD


url: = Vangtung gam tun theihna dingin Jesu bek lampi ahi hiam?\nVangtung gam tun theihna dingin Jesu bek lampi ahi hiam?\nDotna: "Vangtung gam tun theihna dingin Jesu bek lampi ahi hiam?"\nDawnna: “Kei mah in mi hoih ka hihi. Tua a hih manin vantunggam ka tung ding hi.” “Kei mah in a hoihlo na pawlkhat ka sep hangin na hoih ka sep tam zaw ahih manin vantunggam ka ngah ding hi.” “ Laisiangthotawh ki zui a ka nuntak loh hangin Pasian in kei pen hell meili pi sungah hong koih lo ding hi. Hun ki khel zota hi!” “Naupang a that te leh mithat te bek Hell meili sungah tung ding hi.”\nHih bang a ngaihsutna pen mikiim in ngaih sunthei kha ding hi. A hi zong in thuman thutak in hih bangin hong gen lo a hih manin a mau te mikhem te a hi uh hi. Mikhem pa Satan in ih khuak sungah hih bang a ahoih lo ngiah sut nate hongkoih sak ahi hi. Satan leh amah a zuite pen Pasian gal a hi uh hi (1Peter. 5:8). Satan pen mikhem pa hi in, amah leh amah mihoih bangin ki neih thei hi (2 Cor. 11:14). Tua a hihman in Pasian tawh a ki zom lo khempeuh te ih lung sim amah a uk hi. “Hih leitung a uk pa in thu um lo te lungsim mit a taw sak hi. Tua a hih manin amau te in Pasian liim a hi, Khazih ih vangliat na Lungdamna khuavak muthei lo uh hi” (2Cor. 4:4).\nPasian in mawhna neu pawl khat donlo hi, ahih kei leh, Hell pen “Mihoih lo te a ding bek hi” ci a up na pen khemna a hihi. Mawhna khempeuh hangin Pasian tawh ih ki khen hi. “Mi ih khem nazongmawh na mah a hihi.’’ Mi khempeuh mawh ciat uh a, amau hanciam na tawh in vantung gam ngah zawh na ding hoih na khat zong a nei kei hi (Rom. 3:23). Na hoih nasep na in siatna na sepna sang in tam zaw a hih manin vantung gam tawh na ki gamla hi. Hih na hoih ih sepna sungah Pasian hong om kei leh a mawk na hi lel hi. “ Hehpihna hang hi leh sepna a ki sam nawn lo hi. Sepna hang hi leh hehpihna ki sam lo hi” (Rom.11:6). Eite in vantunggam ih ngah zawh na dingin na hoih ih sem zo kei hi (Titus. 3:5).\n“Kawngkaw cit lampi ah lut un. Lam zinpi kongvang pen gol in lian a hih manin a zuite kisia hi. Laizinpi a zui mi tam hi” (Mate. 7:13). Mikhat pen mawhna tawh nungta in Pasian upna nei kei leh Pasian in a mawhna a maisak kei ding hi. “Note pen ni dangin leitung nate zui in hih leitung a ukpa deih na bangin na gamta uh a, Pasian thu mang nuam lo in mawhna nam kim na bawl uh hangin Pasian in note hongnungta sak kik khin zo hi” (Ephet. 2:1-2).\nPasian in hih leitung pen a ki cing ding leh a hoih dingin a bawl a hihi. Tua khit ciangin Pasian in Adam leh Eve bawl a, amau ut bangin a gam tat theih nading in suahtak na pia hi. Tua a hih manin amau te in Pasian deihna zui thei-a, zong nial thei hi. A hi zongin Satan ih ze-et na hangin amau te in Pasian thu hong nial uh a, mawhna hong bawl uh hi. Adam sung pan a piang mi peuh mah Pasian tawh ki pawl thei nawn lo uh hi. Eite pen mawh nei ih hih manin eima hancian thu tawh in Pasian tawh ih ki pawl thei nawn kei hi. Tua a hih manin Pasian in amah tawh vantungah ih ki pawl kik theih na ding lampi honghon sak hi. “Pasian in leitung mi khempeuh hongit mahmah a hih manin ama tapa a ummi khempeuh kisia lo a nuntak tawntung na a ngah theih na dingin Pasian in atapa khat bek neih sun a hongpaik dong in leitung mite hongit hi” (John. 3:16). “Mawhna thaman in hongpiak pen sihna hi-a, a hizongin ih topa Jesu akhazih hang in ih ngah letsongpen tawntungnuntakna a hihi.’’ (Rom. 6:23) Jesu ih mawhna tang a asi dingin hong suak a hihi. Tua a hih manin eite in ih sih kul nawnlo hi. Nithum khit ciangin sihna zo in amah hong tho to kik hi (Rom. 4:25). Sihna a zawh na hong lak khia hi. Jesu in Pasian leh mite kikal ah lei hong dawh sak zo hi. Tua a hih manin eite in Jesu ih up nak leh Pasian tawh kipawltheih na ih ngah hi.\n“Tawntung nuntak na pen Pasian khat bek om hi ci a upna, hih leitung ah hongki sawl Jesu Khazih upna ahihi” (John.17:3). Mi a tam zaw in Pasian um uh hi. Satan in zong Pasian um hi. A hi zongin gupna ih ngah theihna dingin Pasian kiangah ih ciah ding ahi hi. Amah tawh ih ki pawl khop ding a hihi. Ih mawh na teng ih nusiat ding a hihi. A mah ih zuih ding a hihi. Ih sep na khempeuh ah Jesu ih muan ding a hihi. “Thuman na pen Pasian kiangpan hi a, Jesu Khazih a um mi khempeuh te a ding a hihi. Kilam danna bang mah om lo hi” (Rom.3:22). Khazih lo gal gupkhiat na ngahna dinglampi dang omlo ahih lam Laisiangtho in tel tak in hong ngen hi. Jesu in John. 14:6 na sungah ih bang in a ngen hi. “Kei mah in Lampi ka hihi. Tuman na leh nuntak na zong ka hihi. Kei hong suang lo in kua mah in pakiangah a tung thei kei ding hi”.\nTawntung nuntak na ngah nadingin Jesu bek lampi a hihi. Banghang hiam cih leh ih mawhna khempeuh hongpuak sak thei pa pen Jesu bek a hih hang a hihi (Rom. 6:23). Adang biakna te in mawhna ih a liatna leh mawhna hang a ih thuak ding gimna a gen kei hi. Khazih ih hong piak a hi mawhna mai sakna pen a dang biakna te in hongpia thei lo hi. A dang “biakna maikai” te pen Pasian pan in mihing a, a piang kuamah omlo hi(John.1:1,14). Ih biak Pasian pen Pasian pan in mihing a hongpiang a hih manin ih mawh nate hong sawp siang thei hi. Jesu pen Pasian a hih manin ih mawhna te hong sawp siang thei a hihi. Jesu pen mihing ahih manin singlam teh tungah hong si thei a hihi. Gupkhiatna pen Jesu Khazih up na hang bek tawh a ki ngah a hihi! “Leitung vantungah eite hong hon khia zo ding Jesu min lo gal min dang a om kei hi” (Sawltak. 4:12).


url: =Paikhiatna 6 | Siantongluan\nAhih hangin Topa in Moses kiangah, "Tu-in Faro tungah ka bawl ding na mu ding hi. Bang hang hiam cih leh amah in utlopipi-in amaute sawlkhia ding hi. Amah in utlopipi-in ama leitang panin amaute hawlkhia taktak ding hi," a ci hi.\nPasian in Moses kiangah, "Kei pen Topa ka hi hi.\nAbraham, Isaac, leh Jakob-te tungah Vanglian Pasian-in ka kilang a, ahih hangin Topa ahi keima min tawh amaute tungah kei ka kitheisak kei hi.\nAmaute tawlkhat sung a tenna leitang ahi Kanaan gam amaute tungah piak dingin amaute tawh ka thuciamna zong ka kipsak hi.\nTua thamloin Egypt mite in salin a neih Israel mite thumna ka zazo a, ka thuciamna ka phawkzo hi.\nTua ahih ciangin Israel mite tungah, Kei pen Topa ka hi hi. Egypt mite na na sepna uh panin note kong paikhiatpih ding hi. Amau sal hihna panin note kong khahkhia ding a, a thahat ka khut zanin thukhenna nasep lian tawh note kong honkhia ding hi.\nKeima mi dingin note kong la ding a, kei pen note Pasian ka hi ding hi. Egypt mite sila hihna panin note a hong paikhiatpihpa, Topa na Pasian uh ka hihna note in na thei ding uh hi.\nAbraham, Isaac, leh Jakob-te tunga ka ciam leitangah note kong paipih ding hi. Tua leitang na neih dingun note tungah kong pia ding hi. Kei pen Topa ka hi hi, ci hi, ci in," a ci hi.\nMoses in tua bangmahin Israel mite tungah a gen hi. Ahih hangin amau lungsim kitapna leh a salsuahna sung uhah a gimna uh hangin amaute in Moses thu ngailo uh hi.\n"Pai-in va tum in la, ama leitang panin Israel mite a paikhiat sakna ding Egypt kumpipa Faro kiangah va gen in," a ci hi.\nAhih hangin Moses in Topa kiangah, "En in, Israel mite nangawn in ka thu hong ngailo uh hi. Tua ahih ciangin bangci-in thugen siamlo keima thu, Faro in hong ngai ding ahi hiam?" a ci hi.\nAhih hangin Topa in Moses leh Aaron tungah thu gen a, Egypt gam panin Israel mite a paikhiatpih dingin note ka hong sawlna thu, Israel mite leh Egypt kumpipa Faro tungah va gen un, ci-in a hanthawn hi.\nHihte pen amau beh lutangte ahi hi: Israel ta a suak masa Reuben tapate: Hanok, Pallu, Hezron, leh Karmi ahi hi. Hihte pen Reuben-te beh ahi hi.\nSimeon tapate: Jemuel, Jamin, Ohad, Jakhin, Zohar, leh Kanaan numei tapa Shaul ahi hi. Hihte pen Simeon-te beh ahi hi.\nHihte pen amau khang tawh kizui-in Levi tapate min ahi hi: Gershon, Kohath, leh Merari hi a, Levi kum za leh kum sawmthumlesagih nungta hi.\nGershon tapate: Amau innkuan tawh kizui-in Libni leh Shimei ahi hi.\nKohath tapate: Amram, Izhar, Hebron, leh Uzziel hi a, Kohath kum za leh kum sawmthumlethum nungta hi.\nMerari tapate: Mahli leh Mushi ahi hi. Hihte pen amau khang tawh kizui-in Levi-te beh ahi hi.\nAmram in ama pa sanggamnu Jokhebed zi-in la a, tuanu in amah tawh Aaron leh Moses nei hi. Amram kum za leh kum sawmthumlesagih nungta hi.\nIzhar tapate: Korah, Nefeg, leh Zikri ahi hi.\nUzziel tapate: Mishael, Elzafan, leh Sithri ahi hi.\nAaron in Amminadab tanu, Nahshon sanggamnu Elisheba zi-in la hi. Tuanu in amah tawh Nadab, Abihu, Eleazar, leh Ithamar nei hi.\nKorah tapate: Assir, Elkanah, leh Abiasaf hi a, hihte pen Korah-te beh ahi hi.\nAaron tapa Eleazer in Putiel tanute khat zi-in la hi. Tuanu in amah tawh Finehas nei hi. Hihte pen a innkuan kuanin Levi mite beh lutangte ahi hi.\n"Egypt gam panin Israel mite a honpi-in paikhiatpih in," Topa in a cihna mite pen hih Aaron leh Moses ahi uh hi.\nEgypt gam panin Israel mite paikhiatpihna ding thu Egypt kumpipa Faro tunga thu a gente pen hih Moses leh Aaron ahi uh hi.\nEgypt gamah Moses kiangah Topa in thu a gen ni-in,\nTopa in Moses kiangah, "Kei pen Topa ka hi hi. Na tunga kong gen khempeuh Egypt kumpipa Faro tungah gen in," a ci hi.\nAhih hangin Moses in Topa kiangah, "En in, kei pen thugen a siamlo mi ka hi hi. Tua ahih ciangin bangci-in Faro in ka thu hong ngai ding ahi hiam?" a ci hi.


url: =LEITUNGBUP ZOMI KHEMPEUH HOPIHNA\nZogam,Zolei leh sim le mal, leitungbup aa om Zomi khempeuh aw:\nIbiak i paai Pasian min tawh na khut uh hong lenin cidam lawhcinna thuphakhempeuh no tungah hong tung ciat tahen, ci-in thupha kong paih masa hi. Konghopih nopzawh sauveipi hi napi-in pumpi dam lohna leh keima kicin lahna tawhtu-in kong hopih zo pan hi. 2011 December kha aa i bawl, GZA makaipi 325Khawmpi zawh GZA zong i munmun tek-ah i hih zawhzah-in i thasan tek i hih maninlungdamna kong ko hi. Ka cih den mah bangin GZA pen kua-a tuam hi lo-in Zomibuppi aa ahih manin i tunna peuhpeuh pan i minam khual-in, it-in, puah-in,zuun-in mainawt tek ni.\nNungkum December Khawmpi leh tu kikal, sep masak (priorities) ding aa i geel nasepnam (6) te lak-ah Mobile Clinic i cih Vakkawn Zato pen Cidamna lam Komiti-te inhong hanciam-in Kalay gamsung leh Tonzang gamsung-ah nasep hong kipan uh ahihmanin Zomi buppi leh GZA taangin lungdamna i ko masa hi. Mailam-ah zong honghanciam ding uh lam-en hang. I sep masak ding adang nam (5)-te zong sep dingina geelgeel, a kikumkum i hihi.\nTulaitak-in Yangon khuapi leh i minam omna peuh-ah thuging khat oma, tua pen iminam sungah Naingnganzi Party khat-a a ding ngei Zomi National Congress(ZNC)-te in Party kipsakna (registration) a nget uh ciangin ngah lo, cih thu ahihi. Kumpite in Kawlgam sunga minamte a gualh uh ciangin Zomi kihel kha lo hi,ci uh hi. A taktak-in cilehang, amau pen hih min mah tawh kipsakna a ngahngeisa hi uha, 1990 kum gambup kitelpi lai-in zong hih min mah tawh dinginParliament ah mun (2) a ngah ngeisa uh a hihi. Ahang tuamtuam tawh Partyphiat-in tu-in a siauh kik ciangun ngah lo mawk uh hi. Ahang i theizo kei hi.Ahi zongin i Zomi nam mah ci veuvau-a Party dingin Zomi nam ading nasem nuamParty ahih manin Zomi it khempeuh i lungnuam lo tek hi. Amau zong ommawk hetlo-in Zomi cih pen taangtawng peka a om i minam min ahih manin Kawlgam hong ukkumpite in telsiam-a a santheih nading-un i munmun tekah thungetna tawh panpihtek ni. Zomite pen Zomi mah i hihi. Leitungbup in hong theihna ding leh kumpitein hong saan theihna dingin ngaihsun tek ni.\nHihbanga thu hong om ciangin mi tampi in GZA bangci ding hiam, ci-in ngaihsutnahong dong leh hong pia pawl khat zong om hi. Ka lungdam hi. Ahi zongin hih inGZA nasepna bangmah sukha-in, nawngkaisak het lo ding hi. Bang hang hiam cihleh, GZA pen taangtawnga i kilawhna zangin nasepkhopna ding (movement)lunggulh-a kizop kipawlna a hihi. Kuama kiangah kipsakna (Registration) i ngenngei kei hi. Nget zong i tum kei hi. Zong i ngen ngei kei ding hi. Bang hanghiam cih leh, GZA pen minam vei-a kizop kipehna a hihi. Tua ahih manin hih thuhangin GZA a nawngkai, a sukkhak ding kuamah na lunglau kei un. GZA in atunga iminam a puah nuam ZNC ading thungetsak a, ngaihsutna hoih i neih leh piak dinglongal vaipuak dang i nei kei hi. Hih hangin zong GZA buaisakna ding thu om lohi.\nYangonpanin GZA om teng a hunhun-in kimu-a sep theihte sep dingin ka na geel uh hi.Tua bangmah-in leitung mun tuamtuam aa om Zomi khempeuh aw, no zong na munmunuah na kimu, na kikum-in GZA sep dinga i geelte a taangtun zawhna dingin,ngaihsutna piakna (suggestion), leh nasepna ding sum le paai piakna (financialcontribution) tawh a kisam banga nong dinpihna dingun Zomibup taangin kongthuum hi. Global Zomi Alliance\nPasian hong piaksa thupha ahi kizopna, Internet pen atuungin mimal kikona, mimal kitotna peuh-in i zanga, tu-in ahih leh minam thukikupna-in zangin mainawt tum i hih manin ka lungdam mahmah hi. 2013 kumciangin Zolai simbu i neihzawh kum 100 cinna Pawipi (Centenary of ZomiLiterature and Textbook) ZCLS-te makaihna tawh Kalaymyo (Tahan Baptist Biakinn)ah nasia takin bawl kisawm hi. Thungetna ah phawktek ni.\nIbiak tung Pasian in leitungbup aa om Zomi aa piang tanu tapa khempeuh, vantungthupha, leitung thupha tawh hong kicingsak henla, ei Zomi khempeuh in zong iminam, i lai leh i paau i haamte, puahkawm zuunkawm-in mainawt khawm ni.\nRev.Dr. S. Pau Khan En


url: =Na kum atam ciang ~ Job Cinpi :: ZOMI DAILY\nposted on 18 August 2018 at 9:22 am Lomkholna: JobCinpi, News\nMihingte pen a kipan tek lam kimanawh hi. Tua ahih manin mihingte ngeina ah kum i tam ciangin cih thulu tawh thu thum kong hawmsa n nuam hi. Hih thu thumte pen khangnote ading zong hoih mahmah hi. Ahi zongin kamtamte ading ngaihsut huai zaw hi cihna ahi hi.\n1. Na kum a tam ciangin, ka mit hoih nawn lo, ka bil hoih nawn lo, ka sin ka lung hoih nawn lo, ka kal hoih nawn lo ci-in na pumpi tungah hoihlohna a tam luat leh a paipai ding na hi ta hi. Tua bangin a hoih om nawn lo ahih leh na lungsim a hoih ding hanciam in.\n2. Na kum a tam ciangin tua ka nek ciang na om nuam lo, tua tawh ka natna kilem kei, hih tawh ka natna kituak kei na cihcih leh a paipai ding na hi ta hi. Tua ahih manin bang mah tawh na kilem nawn loh hun ciangin thuman thutak tawh kilem ding hanciam in.\n3. Na kum a tam ciangin na pai nading mun kawcik tektek kha ding hi. Pai ngamlohna mun, painoplohna mun, utlohna mun tampi na nei ta ding hi. Tua ahih manin tua bang hun ciang na lungsim le ngaihsutna a hoih lamin na paisak zawh nading hanciam in.\nLaigelh a tam luate sim zo keng a cite ading hoih kasak thu thum hong hawmsawn kim ka hi hi. Kua gen hiam cih kong gen kei ding hi. Bang hang hiam cih leh Job Tawngno kammal kawmpak ding hi le’ng, mi pawlkhat in thugente a muhdah manun a thugen nial thei uh hi. Tua hangin a gente kong gelh nawn kei ding hi. Lungdam, Job Cinpi (Zomi Laisim Nuamte)\nPrevious: Suaktatak leh a ngingkhia aa nuihna in ~ AS Thangbawk\nNext: Na sungah omhi na deihpeuhpeuh\nLawhcin nading bang kisampen ~ T. Sawm Lian\nZTK hangaa ka ngaihsut khak Thu\nZTK-2 Taangkona No. 6\nNasep Na Kheel Cianga Theih Ding Pawlkhat ~ Hau Za Cin


url: =Lai Siangtho – Pasian’ thubu - Zomi Adventist Innkuan\nIsaiah 55:10,11; Heb 4:12,13; Late 119:105; Mark 13:31\nThupatna: Leitungah Laibu a nam tuam tuam tampi om hi. Laibu saal(library) te ah pai leeng kimu thei hi. Laibu tuam tuam ten a huam uh kibang kimlo hi. Laibu khenkhat in mikim huam zolo hi. Gentehna in Gamlai Aksi cih thukizakna bang Gamlai khua ahi lo midangte adingin a manphatna tamlo hi. Bek thamlo in Laibu pawlkhat hun a sawt ciangin a manphatna bei thei hi. Laibu khempeuh lak pan mikim a huamkim pen leh a tangzai pen Lai Siangtho ahi hi. Lai Siangtho pen pau nam tampi tawh a kiletkhia hi. Laibu kikhenkhia lakah a tam pen leh a ki khawng pen zong ahi hi. Lai siangtho-a kigelh thuten lui hun nei ngeilo hi.\nPasian in mihingte a hopihna hi: Nidang lai in Pasian in mihingte a kamsangte tungtawn in hopih hi. Tuhun ciangin tua banga kam tawh hopihna om lua nawnlo ahihmanin Lai Siangtho pen Pasian in mihingte a hopihna danin kingaihsun thei hi. Lai siangtho pen kicing mah mah hi. A dah a kap mi khatin Lai siangtho simna tawh hehnepna ngah thei hi. Lam-et bei mi khat in zong lam-etna thak nei thei uh hi.\nGeorge Washington, “Leitungah Lai Siangtho lo tawh vai kihawm thei tak tak lo ding hi. Lai Siangtho in dikna a gen um in America kalsuan hi. Lai siangtho a a kingak laisiah kisia lo ding hi”.\nSrc: Thangpi Naulak\nPrev post 1. INNKUAN OMZIA\nNext post 2. Khuatual Lai-a Khuavak